text:
Ancje cence cognossi lis statistichis, ognidun lu podeve viodi che tai ultins agns o vevin un vêr bio boom: il numar dai prodots biologjics tai supermarcjâts al cres di un continui. Agns indaûr no ‘nd jere nuie altri che cualchi prodot fat di lat biologjic e in plusôrs lûcs nancje chest. Vuê in ogni puest di vendite o cjatìn scuasit par ogni prodot une sielte alternative di divignince biologjiche – clâr, une alternative che e coste 30%-100% di plui -.
Secont Eurostat 80/2007, lis plui altis proporzions di aree biologjiche si regjistravin tal 2005 in Austrie (11,0%), Italie (8,4%), Republiche Ceche e Grecie (7,2%). Un dai obietîfs dal Ministeri de Agriculture al è chel di dopleâ la aree: dal atuâl 14% dal 2008 al 20% dentri dal 2010.
IL RIMPIN CUINTRI I BIO PRODOTS AL È IL LÔR PRESIT «MASSE SALÂT»_ Secont BIO AUSTRIA (Portâl de Agriculture Biologjiche Austriac) (1/08) tal 2007 lis venditis di prodots biologjics a àn regjistrât il 6% dal faturât totâl pai prodots alimentârs (il 64% dai prodots biologjics si spacin tai supermarcjâts). Une analisi di marketing (Bio Austria 2/07) e dîs che pe maiorance de int (tal 2003 il 46%, tal 2007 dome il 33%) il rimpin cuintri i prodots biologjics al è il lôr presit “masse salât”. Plui dispès si compre lat (57%), cjar bovine (52%) o polam (51%); cun di plui, la divignince biologjiche e je considerade une vore impuartant tal câs dai ûfs (77%).
LA AUSTRIE E JE IL PRIN PAÎS DE UE CHE E VIERÇ LIS BATARIIS ANIMÂLS_ Daspò dal prin di Zenâr, l’arlevament in gabiote convenzionâl di gjalinis al è improibît. La Austrie e sarà il prin paîs de UE che e vierzarà lis batariis (i svuizars lu vevin fat za tal lontan 1992): inaltrò, te UE, lu vuelin fâ dome dopo il 2012.
Chest pas al vûl dî molâ il sisteme che al proviôt la ventilazion artificiâl e la lûs sfuarçade di un continui par parâ sù la produzion. Une torture pai nemâi, cence nissune pussiblitât di movisi, suntun teritori di 550 cm2, vâl a dî l’88% de largjure di une pagjine in formât A4.
Il piês dal piês a son i dams psicologjics: lis gjalinis a disvilupin un compuartament agressîf fin al canibalisim.
In Austrie si consumin ogni an 2 miliarts di ûfs, ven a stâi plui di 235 par persone. Par sigurâ chest numar a coventin plui di 6,7 milions di gjalinis. Grazie al disvilup dai ultins agns, il 38% dai ûfs si vendin in mût alternatîf, par vendite direte o tai marcjâts dai contadins.
Fûr che pocjis ecezions, ducj i supermarcjâts in Austrie a àn bandît dal lôr sortiment i ûfs des batariis animâls. I ûfs industriâi a vegnin doprâts te industrie alimentâr.
La organizazion pe protezion dai nemâi Vier Pfoten (Cuatri talpis) nus vise ancje che si va indevant cu la pratiche di distermini dai mascjos. In Austrie, dome tal 2007 a àn fat fûr «dibant» 6,3 milions di poleçuts (Statistik Austria), ven a stâi la metât di dute la produzion di poleçuts. Chest metodi al è impleât in ducj i gjenars di arlevaments, sedi tes batariis classichis o in chês modificadis, tes volieris, tal viert o te produzion bio.
Janez Erat
TERITORI – La Austrie e je la Bio-nazion Numar un in Europe!............
Ancje cence cognossi lis statistichis, ognidun lu podeve viodi che tai ultins agns o vevin un vêr bio boom: il numar dai prodots biologjics tai supermarcjâts al cres di un continui. Agns indaûr no ‘nd jere nuie altri che cualchi prodot fat di lat biologjic e in plusôrs lûcs nancje chest. Vuê in ogni puest di vendite o cjatìn scuasit par ogni prodot une sielte alternative di divignince biologjiche – clâr, une alternative che e coste 30%-100% di plui -.


c: text/html

text:
Bisugnave ancjemò ricjatâ lis fuarcis par tornâ dal dut in pîts, in chel aromai lontan Istât dal 1977, a cualchi mês des primis scjassadis che a vevin fat capî ai furlans che, magari cussì no, chel Orcolat rabiôs che al steve fiscant la lôr tiere nol jere dome un brut sium. Purpûr, chel drame colât di vuê a doman su la grope de int al veve sveât alc dentri dai sintiments e, adun cu la voie di tornâ a partî – cu la economie, cul drandran di ducj i dîs, cu la vite, in sumis – a tacarin a formâsi trops di associazions e grups che a rivendicavin plui dirits e autonomie pe identitât furlane. Jenfri chescj moviments, no si puedin dismenteâ chei che a puartarin ae nassite de Universitât dal Friûl, istituide cu la leç statâl 546 dal 1977 (articul 26), li che si lei clâr e net che il gnûf Ateneu logât a Udin al veve “di contribuî al progrès civîl, sociâl e ae rinassite economiche dal Friûl e di deventâ strument organic di disvilup e di rinovament dai filons origjinaris de culture, de lenghe, des tradizions e de storie dal Friûl”. Di ca, e tache une storie che chest an si pronte a taiâ il nastri dai 40 agns, par sigûr no facii e cun plui di cualchi sacrifici, ma simpri cuntun voli di atenzion al teritori. In ricognossince a chei che a àn dât il vie a cheste aventure, inviade ad in plen il prin di Novembar dal 1978, cul inizi dai prins cors di lauree, la Universitât dal Friûl e à in program dute une schirie di events, di mût che i students di vuê a sedin a cognossince dal valôr dal testemoni che ur à capitât sot man.
Il prin apontament al sarà chel dai 10 di Mai, te suaze de Setemane de Culture Furlane e di Vicino/Lontano, cu la scree de mostre “Nascita di un Ateneo. Dal terremoto una tenda per il futuro” e la cunvigne “Par un Ateneu furlan. I cuarante agns de Universitât dal Friûl”, par cure dal Centri Interdipartimentâl pal Svilup de lenghe e de culture dal Friûl – CIRF. Fin ai 25 di Mai, cun di fat, te jentrade di Palaç Antonini si podaran viodi i panei che a ricostruissin il percors de racuelte di firmis pe istituzion di une Universitât autonome, cun fotografiis e tescj metûts adun dal delegât dal Retôr pe Culture, Francesco Nazzi, che a saran insiorâts di strissons e manifescj de epoche, recuperâts di pueste pe ocasion. La conference si fasarà in sale Roberto Gusmani, a lis 5 dopomisdì, cun relatôrs, in plui dal curadôr de mostre, il professôr emerit Franco Frilli, za retôr dal Ateneu di Udin dal 1983 al 1992 e l’ex senatôr Diego Carpenedo, in chê volte conseîr regjonâl e partidant salt e atîf pe ricostruzion dal Friûl.
di Serena Fogolini

robotstxt: allowed

filter: keep


text:
Alfabet latin
L'Alfabet latin, clamât ancje Roman, al è il plui doprât sisteme alfabetic dal mont, tant che lu si pues cjatâ in ducj i continents, dulà che al è stât puartât dai colonizadôrs che a vignivin de Europe e daspò al è stât adotât ancje par lenghis indigjenis, come il Tagalog tes Filipinis o par l'Indonesian.
Lis letaris maiusculis[cambie | modifiche il codiç]
Lis letaris fondamentâls, chês de lenghe inglese:
Lis letaris minusculis[cambie | modifiche il codiç]
Chestis letaris no son avonde par rapresentâ i diviers suns in dutis lis lenghis che a doprin l'alfabet latin; par chest, a son stâts zontâts sei segns diacritics (tilde, cedilie, hacek, sorelineaturis, segns tal mieç, e v.i.), sei leaduris (par esempli il ß dal alfabet todesc), sei impuartantis letaris di altris alfabets (par esempli il þ dal alfabet runic). Un altri mût doprât par indicâ suns che no àn un corispetîf tal alfabet latin al è chel di creâ digrams, ven a dî doi caratars (si dîs trigrams se a son trê) calcolâts di segn unic (par esempli il ll dal spagnûl, come in 'paella', il cj dal furlan come in 'Cjargne', il gli' dal talian come in 'aglio').
Alfabet furlan[cambie | modifiche il codiç]
Tal furlan si doprin ancje la c cu la cedilie (une C cuntune ondute sot) e l'acent circonflès su lis vocâls par segnâ chês che a son lungjis.
Storie[cambie | modifiche il codiç]
L'alfabet latin al nas tal VIII secul p.d.C e al derive di chel etrusc, che chel al è basât sul grêc. Fin ae ete di mieç a esistevin dome lis letaris maiusculis. Cu la difusion dal cristianisim ancje altris lenghis a cjapin l'alfabet latin, e cussì a fasaràn, tai secui, ancje popui no indoeuropeans come ongjarês e finlandês; dopo, cul colonialisim, l'alfabet si sparnice par dut il mont.


text:
Mari de gnot
Lôr mi clamin Mari.
Di agnorums, etis sore etis, cuant che a vegnin a figotâsi tal gno grim di scûr, Lôr mi clamin simpri Mari.
Voaltris no mi cognosseis, no mi vês mai capide, ma mi odeais e mi bramais la muart, odeant e bramant la muart ai miei fiis.
Voaltris sentâts denant di un cruscot, di une television, di un spritz, di un ordenadôr, di un plat cjalt e paiât. Voaltris che o varessis la libertât di cambiâ e jessi libars, jessi miôr, alçasi tes ramis nobilis de vite, ma par sflacje, malevoie, stupiditât, incapacitât, mancjance di snait, o vivês ogni dì intun laip di miarde, a lamentâsi di jessi presonîrs, no si sa di cui, intun laip di miarde.
E jo us cognòs ducj, un par un, ancje masse ben.
I miei vues scalembris a son tirâts dongje de vuestre tristerie, de vuestre uce, de cjativerie, de rabie.
La mê cjar ruane e patoche e je fate cu la vuestre indiference, cul vuestri gjavâsi vie dai fastidis, fintremai che a no son i vuestris.
La mê piel di grispis e cicatrîs e cudui e je cuside cui vuestris judizis, cu lis sentencis, cul vuestri jessi miôr, e salts e onescj e simpri de bande de reson.
E pûr, Lôr, mi clamin Mari e no je peraule al mont plui dolce, no je creature plui amade, come che nol è amôr plui sconfinât e pûr dal gno. E Lôr lu san, che cuant che il mont dai oms ju bandonarà, jo o sarai li, a vierzi i braçs e il grim.
Lôr che a àn imbroiât, ruvinât, spacât, robât, pestât, violentât, torturât, copât.
Lôr, i fîs di Cain, che dome ca di me o cjatin un moment di pâs, te bissebove de anime. Ca di me che no ai mai smenteât ce che voaltris o smenteais ogni dì di plui… Il dûl.
Lu smenteais cuant che “se l’è andata a cercare”, cuant che “uno in meno”, in tal vuestri “buttare la chiave”, e “bisognerebbe torturarli” o “se lo merita” e in chel “ti auguro il cancro” e… No covente che o ledi indevant, no mo? I miei fiis, colâts tal scûr dal vuestri dispresit, ju cognossês.
Ma se jo o soi lôr Mari, la Mari de gnot, voaltris si sêso mai domandâts cui che al è il pari?
____________
La “Mari de gnot” e je une figure dal folclôr furlan une vore pôc cognossude, e di fat, dute di costruî. Si cjate une vore pôc, inte leterature. In gjenerâl e je la figure feminine che e corispuint al “on neri” o miôr, al “boborosso”. Une femine viele, brute, vistude di neri cuntun grumalat a sbrendui, amie dai spirts e dai triscj, che e cjate inte gnot il sô ambient e che e mangje i fruts che si intardin ator daspò de Ave Marie. Se no ‘nt cjate si sfante intune nule di cinise. Si cjatin testemoneancis intes contis de cjargne, massime in zone di Scluse e Pesariis. Le ai scuvierte cheste Istât, par câs. E la vision che i jere stade dade intun spetacul mi è plasude e le ai fate mê. Une mari che e ten cont triscj, soredut cuant che a vegnin bandonâts, se i va ben, e se i va mâl maltratâts, de socialitât. Jo no soi religjôs, ma un dai valôrs unics, e forsit il plui rilevant, de religjon cristiane al è chel dal dûl. Il dûl che al è discomparît e al discomparis ogni altre di di plui. Une malatie che podês clamâ justizialism, e la Mari de gnot, cun cheste tristerie, no à nuie a cefâ. Cussì e je saltade fûr cheste conte. Il dissen, stant che no si cjatave nuie, lu ai fat jo.


text:
“Cumò i furlans a àn un imprest une vore impuartant par fâ sintî la lôr vôs. Covente pardabon savêlu doprâ par dâ valôr ae nestre lenghe, ae nestre int, ae nestre tiere”: al è cussì che il sindic di Udin Furio Honsell al à batiade la scree de Assemblee de Comunitât Linguistiche Furlane, che ai 15 di Lui e à celebrade la sô prime sentade intun Salon dal Parlament dal Cjistiel plen di sindics che a àn pandût cu la lôr adesion la voie di manifestâ fin insom la lôr identitât. A son 74 i Comuns che a àn declarât di volê jentrâ a fâ part di chest gnûf organisim e 55 chei che a àn za aprovade la partecipazion. Buine part di chescj sindics a àn sielzût tant che president de Assemblee il prin citadin di Cjarlins Diego Navarria, e come so vice il so coleghe Piero Gerometta di Vît.
STIÇÂ LIS CUSSIENCIS
“O volìn stiçâ la cussience identitarie dai furlans – al à afermât il president tal so discors di “invistidure” – e afermâ il valôr de nestre autonomie. No volìn jessi considerâts i “boni et fideli furlani” che Vignesie e stimave tant che siei sotans”. Par sclarî la sô determinazion, Navarria al à tacât dal prin obietîf, che al è ancje chel istituzionâl plui diret de Assemblee: la lenghe furlane. “Tancj le stimin robe di museu, ma o sin nô che o vin di mostrâ cu lis ideis e cui fats che la marilenghe e je un valôr, un dirit e une oportunitât e che e pues jessi ancje un valôr di cressite economiche pe nestre comunitât. Ma stant che la lenghe e je la semence di un popul, no si pues ocupâsi de lenghe cence ocupâsi dal popul” al à imprometût il gnûf president, sclarint che “achì no saran indenitâts ni prebendis di spartî, no je nissune straçarie pai contribuents ma chest al è un orghin di rapresentance cressût dal bas”. E se si pense che intun an de presentazion dal emendament che le à istituide, la Assemblee e à savût organizâsi e rivâ zaromai a dâsi dongje, il procès che le à vuidade al lasse scaturîts.
UN LAVÔR CHE AL SCOMENCE CUMÒ
No son stâts dome i sindics a dâ il benvignût ae gnove assemblee: ancje i conseîrs regjonâi Claudio Violino, Vincenzo Martines e Vittorino Boem. Il prin al è stât chel che al à volût cun plui fuarce la costituzion de Assemblee presentant l’emendament aprovât dal Consei, il secont le à sostignude cun fuarce te Comission deputade, il tierç al à poiade la sô realizazion cun convinzion. Dut câs, il lavôr al scomence cumò e lis liniis di vore lis à tiradis propit Honsell intal so intervent, che al à metût dongje la storie de idealitât e de identitât furlanis cun propuestis une vore operativis. Par memoreâ la tradizion di autoguvier al è partît dal Parlament de Patrie (“nassût prin de Magna Charta inglese”) e de istituzion de Contadinance (“dulà che la int e sielzeve sindics come noaltris, e duncje e somee la nestre Assemblee”) par rivâ ae tradizion culturâl furlane di Graziadio Isaia Ascoli, Pier Silverio Leicht, Gaetano Perusini, Vincenzo Joppi: un contribût declinât ancje al feminin cun Lea D’Orlandi, Novella Cantarutti e Silvana Schiavi Fachin e che vuê al cjate snait in studiôs tant che Zuan Frau e Fidrì Vicario. Ma che si è smamît in politiche dulà che il pinsîr autonomist – nassût daspò de vuere prin intor al Moviment Popolâr pe Autonomie di Pier Paolo Pasolini, Josef Marchet e Zuanfranc D’Aronco, e po disvilupât di Tiziano Tessitori – nol cjate vuê une vôs uniche, ma si piert in tancj riui diferents, dispès in lote fra di lôr. “Che la Assemblee e fasi sintî cun fuarce l’interès dal Friûl a rinfuarçâ i siei as di comunicazion di stradis e feradis e a meti dongje i gjestôrs dai servizis publics di rêt” al à auspicât Honsell: e cheste e je za une propueste – anzit dôs – di meti in discussion te gnove Assemblee dai Furlans, che no viôt la ore di lavorâ. ❚
Walter Tomada
La prime sentade de Assemblee de Comunitât Linguistiche Furlane, un organisim pal popul furlan............
“Cumò i furlans a àn un imprest une vore impuartant par fâ sintî la lôr vôs. Covente pardabon savêlu doprâ par dâ valôr ae nestre lenghe, ae nestre int, ae nestre tiere”: al è cussì che il sindic di Udin Furio Honsell al à batiade la scree de Assemblee de Comunitât Linguistiche Furlane, che ai 15 di Lui e à celebrade la sô prime sentade intun Salon dal Parlament dal Cjistiel plen di sindics che a àn pandût cu la lôr adesion la voie di manifestâ fin insom la lôr identitât. A son 74 i Comuns che a àn declarât di volê jentrâ a fâ part di chest gnûf organisim e 55 chei che a àn za aprovade la partecipazion. Buine part di chescj sindics a àn sielzût tant che president de Assemblee il prin citadin di Cjarlins Diego Navarria, e come so vice il so coleghe Piero Gerometta di Vît.


text:
Rubriche realizade in colaborazion cu la riviste Novi Matajur di Cividât, setemanâl dai slovens de provincie di Udin (www.novimatajur.it)
Ai 8 di Fevrâr, aniversari de muart dal massim poete sloven France Prešeren, i slovens a celebrin la Zornade de culture. In cheste ocasion, di cualchi an lis organizazions di riferiment de comunitât slovene in Italie, SKGZ (Union culturâl economiche slovene) e SSO (Confederazion des organizazions slovenis), a conferissin un ricognossiment a personis, grups o associazions che a àn contribuît in maniere particolâr ae valorizazion e ae promozion de culture slovene. Chest an, un dai premis al è lât al professôr Viljem Cˇerno di Lusevare, inte Alte Val de Tor.
O vin domandât al prof. Cerno, che di simpri in provincie di Udin si impegne pe cressite de sô comunitât, cuâl che al è il significât e il valôr di chest ricognossiment.
“Mi inricjìs il cûr. O ai volût simpri che a Resie e in Valcjanâl, intes Vals de Tor, dal Cuarnap e dal Nadison, o fossin braurôs de culture e de lenghe slovene. O ai operât par che noaltris, che o vivìn inte part plui ocidentâl de aree culturâl slovene, no fossin simpri i ultins. Par chest, mi soi impegnât par che o fossin simpri plui presints sul teritori, o organizassin tantis iniziativis e o vessin intal stes timp dute la visibilitât pussibile, cundut che i Slovens de provincie di Udin no sedin stâts ricognossûts par tant timp e a ben che la peraule slovene e sedi stade dispreseade, e cun jê ancje ducj chei che a àn afermât cun decision che i nestris dialets a son slovens.”
La contrarietât par dut ce che al jere sloven e jere tant fuarte. Ma cu la leç di tutele, la presince de comunitât slovene in Friûl e je stade ricognossude infin uficialmentri.
“La strade e je stade lungje, ancje se a son stâts continuis, piçui pas indenant. Intal secont dopovuere in Bencˇija al jere atîf il Front democratic dai slovens, che a fasevin part ancje Izidor Predan, Mario Kont e Vojmir Tedoldi, il fondadôr e prin diretôr dal Mataiûr. Ma la sede de organizazion di Sant Pieri dai sclavons e je stade brusade. Là di nô a son stâts tant atîfs i nazionaliscj e la Gladio, e al jere duncje dificil, e cualchi volte ancje pericolôs, lotâ pe nestre lenghe. Dopo il gjornâl Mataiûr, la prime associazion slovene istituide in provincie di Udin al è stât il circul culturâl Ivan Trinko, che o soi stât jo un dai fondadôrs. In acuardi cui predis locâi, e dopo vê distribuît i volantins in dutis lis glesiis des Vals dal Nadison, o vin presentade la associazion inte tratorie di Sant Lenart. La sale e jere folcjade. In maniere seguitive a son nassudis numerosis altris associazions e ativitât, tacant dal Centri di ricercjis culturâls di Lusevare e il Circul culturâl Recˇan. O volarès in ogni câs sotlineâ che tant che slovens o jerin ducj unîts par difindi la nestre culture, no jerin divisions tra cui che al jere di çampe, i predis e altris. Ancje i predis che a lotavin pe culture slovene a vignivin di fat ofindûts e etichetâts tant che titins e traditôrs. O organizavin cors di sloven, par esempli a Masseris il doposcuele, che dilunc di chel i fruts a imparavin la lenghe e i cjants slovens. I gjenitôrs a jerin sodisfats, ma dopo a son intervignûts i gladiatôrs che, passant di cjase in cjase, a disevin che e jere une scuele jugoslave. Diviers alore a àn rinunziât. Nus à judât ancje bons. Gujon che, cu la sô machine, al puartave i fruts a lezion, cundut che i carabinîrs lu vessin vût fermât e a vessin provât a impedîjal. Par nô slovens de provincie di Udin però al à vût un significât fondamentâl la Kamenica, une manifestazion di ducj nô slovens proponude pe prime volte dal architet Valentino Simoniti. Par nô al è stât un moment politic e une grande fieste. O vin fat ancje un monument di piere cu la scrite bilengâl che e je stade plui voltis vandalizade. Tancj di nô si son cjatâts ancje cu lis gomis de machine sbusadis di clauts butâts in strade di cui che nus contrastave. Ma no cate lis contrarietâts, Kamenica e à viodût la partecipazion ancje di cinc mil personis.
Di là de ativitât socioculturâl si à di vê indiment ancje il nestri impegn politic. In variis sedis o vin puartât indevant lis nestris domandis.
Invezit, par ce che al tocje il nestri ricognossiment e la tutele, la prime propueste e je rivade intai agns Setante di Albin Škerk. Jo stes o ai presentade cheste propueste di leç a Sant Pieri dongje l’Albierc Belvedere dulà che si jerin dâts adun nô slovens ma a jerin presints ancje tancj gladiatôrs. Dome intal 2001 al è rivât però il ricognossiment uficiâl.”
Cuale ise cumò la disposizion viers la lenghe e la culture slovene?
“Al è dut tant plui trancuîl. Ca di nô, a Lusevare, ogni domenie a messe o leìn ancje cualchi test intal nestri dialet, si sintin lis cjançons slovenis, si esibissin lis corâls slovenis. In passât invezit, par esempli intes Vals dal Nadison, a son stadis prejudicadis ancje lis tratoriis là che si cjantave sloven e i post fassiscj a àn organizade une manifestazion inte dì che a Liessa, dilunc de messe, la corâl Recˇan e varès vût di cjantâ pe prime volte. Cumò al è plui rispiet pe culture e la lenghe slovene ma ancje viers de Slovenie. Tancj si rindin cont che cu la cognossince dal sloven e la colaborazion cui vicins di di là dal confin o podìn contribuî a un futûr miôr pai nestris paîs e che lis diviersis comunitâts a puedin convivi in pâs sul propri teritori cence che cualchidun al vedi di rinunziâ ae proprie culture e lenghe. Lu conferme ancje il grant interès pe scuele bilengâl, che al è l’unic mût par mantignî vîfs i nestris dialets. Nol baste fevelâju a cjase, i fruts za di cuant che a finissin trê agns a passin la plui part de zornade a scuele. Lu prove propri il dialet de Val de Tor, za indebilît a fuart.” ❚
✒ Tiaša Gruden
SLOVENIE. Ricognossiment a Viljem Černo di Lusevare............
Rubriche realizade in colaborazion cu la riviste Novi Matajur di Cividât, setemanâl dai slovens de provincie di Udin (www.novimatajur.it)


text:
Sinonimi e Contrari Friulani
cun rispiet loc.
- [it. distintamente av.]
(cun fâ di grant rispiet)
- sinonims
- cortesementri, distintementri
- [it. distinti saluti loc.s.m.pl.] (formule di cortesie tal sierâ letaris formâls)
- [it. ossequiosamente av.]
(derivât di 'ossequioso')
- sinonims
- deferentmentri, rispietosementri, rivuardosementri
- contraris
- cence rispiet, cence riverence, cence rivuart, cun iriverence, in maniere irispietose, in maniere iriverente, in maniere irivuardose, in maniere sgarbade, in mût irispietôs, in mût iriverent, in mût irivuardôs, in mût sgarbât, irispietosementri, irivuardosementri, sgarbadementri
- [it. pietosamente av.]
(mostrant afiet)
- sinonims
- afetuosementri, amorosementri, rispietosementri, tenarementri
- contraris
- cun durece, cun garbure, durementri, garbementri, in maniere dure, in maniere garbe, in mût dûr, in mût garp
- [it. riguardosamente av.]
(derivât di 'riguardoso')
- sinonims
- deferentmentri, rispietosementri, riverentmentri, rivuardosementri
- contraris
- cence rispiet, cence rivuart, cun iriverence, in maniere irispietose, in maniere iriverente, in maniere irivuardose, in mût irispietôs, in mût iriverent, in mût irivuardôs, irispietosementri, iriverentmentri, irivuardosementri
- [it. rispettosamente av.]
(derivât di 'rispettoso')
- sinonims
- rispietosementri, riverentmentri, rivuardosementri
- contraris
- cence rispiet, cence rivuart, in maniere irispietose, in maniere irivuardose, in mût irispietôs, in mût irivuardôs, irispietosementri, irivuardosementri
- [it. riverentemente av.]
(derivât di 'riverente')
- sinonims
- cerimoniosementri, cortesementri, cun cerimonie, deferentmentri, in maniere cerimoniose, in mût cerimoniôs, rispietosementri, riverentmentri, rivuardosementri
- contraris
- cence rispiet, cence rivuart, cun insolence, cun scortesie, cun sfrontatece, in maniere insolente, in maniere irispietose, in maniere irivuardose, in maniere scortese, in maniere sfaçade, in maniere sfrontade, in mût insolent, in mût irispietôs, in mût irivuardôs, in mût scortês, in mût sfaçât, in mût sfrontât, insolentmentri, irispietosementri, irivuardosementri, scortesementri, sfaçadementri, sfrontadementri


text:
Cjolimi
Che altre dî, invezit di stâ atent, a lezion, o eri ispirât… 🙂
Cjolimi di bot
Cjolimi i vistîts prin di cjolimi crot
Pleimi come un bisat
Jenfri il rivoc dal roiuç
E come l’aghe ator da la lidrîs
Pleiti tu di cjâf a pîts
E dopo di chel
Dopo vêmi cjolt
No ti vanze che lassâmi
Sbrissâ, sbisiâ, pratindi e cjareçâti
Meti adun il flât
E in vore il sintiment
Fintremai che a no lu cjati
Comments
-
Brâf Furlan30 Settembre 2008
Mi pâr une biele naine, buine par un test di cjante, isal nissun a musicâle?
-
1 Ottobre 2008
Biele. Tu varessis di stìa mancul atent e scrivi di plui, alore 😉
-
25 Giugno 2009
S'al cje é vignût cussí ben, a no tu âs plui che da fâ i compits tant ch'a tu fâs l'amôr:-)


text:
Chest percors al à volût fâ cognossi ae classe cuarte de Scuele Primarie ‘Fruch’ di Udin autôrs, artiscj dai timps passâts e lis lôr oparis in maniere gustose e divertente. Midiant i
Chest progjet di musiche al è stât pensât par rivâ ai arlêfs de classe tierce de Scuele Primarie Fruch di Udine, tal timp che lis scuelis a son stadis sieradis par vie dal Covid 19. Il teme des
Il percors di art al à vût la finalitât di fâ cognossi ai arlêfs de classe cuinte i paisaçs carateristics de regjon Friûl Vignesie Julie traviers i voi di cualchi cognossût artist dal Nûfcent,


text:
Fin di piçule Chiara Banelli e à vude la passion dai vistîts e dal cusî. Finidis lis mediis e je lade al ISIS D’Aronco di Glemone indulà che e à podût coltivâ cheste passion. Tal 2007 e à partecipât pe prime volte al concors di mode di autôr a Lignan, rivant seconde inte categorie dai students. Chest al è stât il prin pas intal mont de mode, une ocasion che i à viertis altris puartis. Di fat, tai agns a vignî e à podût cjapâ part a altris concors: a Salerno intal concors nazionâl SMAC (rivade seconde), a Firenze te Fuartece da Basso (e à imbastide une sfilade personâl), a Stintino, a Matera, intal Premi Mode citât dai claps.
Chiara si è cjatade cussì a confrontâsi cun grancj professioniscj talians (ducj plui grancj di etât) e a puartâ a cjase diviers premis e, soredut, tantis sodisfazions. «Mi plâs, intai miei vistîts, messedâ il stîl tradizionâl cun chel moderni», e conte la zovine di 23 agns. «Ducj i miei vistîts a àn un alc di cjargnel. Par rivâ a chest, o ai fatis diviersis ricercjis, o soi lade a viodi il museu di Tumieç, o ai let cetancj libris par capî cemût che une volte a vignivin fats i vistîts». Cuant mai un pâr di scarpets isal stât imbinât a un costum di bagn se no inte linie dai costums ideade di Chiara?
Lis ideis a nassin e a cjapin vite inte cjase di Chiara, a Treli di Paulâr: «Cuant che mi ven la ispirazion, mi met a disegnâ e po o tachi a meti adun; mi capite di fâ modifichis ancje cuant che il vistît al è sul figurin… di dì e di gnot…»
In Cjargne e à partecipât a tantis mostris: la plui impuartante, “Tra le pieghe della moda”, e je stade fate a palaç Frisacco di Tumieç, indulà che e à cognossût il mestri Pino Grasso, un ricamadôr che al fâs vistîts par Dolce e Gabbana, Armani e dutis chês grandis firmis.
Chiara e je di pocjis peraulis, ma a cjacarâ a son i siei vistîts curâts intal detai plui piçul. Cjalant al doman, Chiara e dîs «O voi biel planc, passut dopo passut, ce che al sarà al sarà: no vûl fâ cjistiei di cjarte… ».
Par cui che al passone su internet, si pues lâ su YouTube e viodi lis sfiladis di mode di Chiara Banelli. ■
Marta Vezzi
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Un Diu di ricomposizion01 di Zenâr 2006
Cjalant ce che nus ven bombardât ogni dì dai mieçs di comunicazion scrite e fevelade o, miei, berlade, sintint a fevelâ dome di brutis robis, di ostilitât simpri plui palese e profonde fra popui di culture, lenghe e religjon difarente, scoltant ancje i nestris discors che si fâs cuant che si à un moment di stâ insieme, limpression che si à e je che il mont al ledi denant-daûr, che si slargji il fossâl di incomunicabilitât fra lis personis, che il cîl parsore di nô al sedi simpri plui innulât o scûr, par no dî fumul. E nus cjape un sens di aviliment e di pôre. Chê pôre dal avignî, chel pês dal vivi, chel eclis de sperance chal semee deventât la malatie croniche de nestre gjenerazion. Ancje chei che, par resons anagrafichis, and àn provadis di sac e di pignate a concuardin che si à pierdût il sens e il gust di vivi e che al è dut gambiât. In piês.
Cheste sensazion di pôre, di frustrazion, di un mont une vore malât e va cjapade cun serietât e cun serenitât, come dutis lis sensazions, savint che il misteri dal mont nus è platât e che no esist une stagjon dal om dute negative, come che no n esist une dute positive. Ben e mâl a son simpri stâts e la storie e va lete te sô completece e complessitât e dut al va relativizât dal grant libri dal mont. Par nô cristians, po, al è un dovê e une furtune lei i fats a la lûs de fede e inluminâ la nestre gnot cu la lûs consolant de peraule di Diu. E la peraule di Diu no dome no nus dîs di no disperâsi, ma nus invide a berlâ e a scriulâ di gjonde parcè che lui al interven cun potence e provedence inte storie. Ve chi cho soi: o tornarai a menâju dongje de tiere de tramontane, ju met adun dai ultims cunfins dal mont. A son partîts vaint, ju torni a menâ dongje consolâts, ju torni a menâ ad ôr dai rius di aghe, par une strade plane, là che no si inçopedaran (Gjer 31, 8-9).
Il profete al fevele de dispersion dal popul ebraic ma ancje de dispersion di ducj i popui. No crôt di sfuarçâ masse il test disint che al fevele ancje di chê dispersion culturâl e spirtuâl che nus à cjapâts ducj. Jessint il mont deventât un paîs, no vin plui un nestri paîs, un nestri mont specific, un cjantonut di lâ a parâsi biel chal passe il burlaç de globalizazion. Ancje il nestri Friûl al è stât cjapât dentri in chest mulignel. Lu prove no dome ogni emigrant che nol cjate plui la tiere dai siei paris ma ancje nô, che si sintìn forescj a cjase nestre.
Epûr, cuintri di ogni evidence negative, il mont al cjamine viers lunitât, ancje se par trois ingredeâts e inturtiçâts. Mai come vuê la famee dai oms e à pussibilitâts concretis di interazion fra popui e culturis. Mai come vuê si à il mût di rivâ fint ai cunfins dal mont e di vê i cunfins dal mont in cjase nestre. Ma la bibie nus dîs alc di plui precîs. Al è Diu chal tire dongje i popui parcè che lui al è unitât e la sô man mistereose e paterne e je chê dal pastôr chal tire dongje lis pioris sparniçadis o pierdudis. Inte unitât di Diu pari ancje i popui a cjatin unitât di fîs e spirt di famee. Usance la glogje che e tire dongje i siei poleçuts, cussì il Signôr al fâs cui popui. Lui chal po dut nol à nissune dificoltât a cjatânus e a gafânus par puartânus a salvament sot des sôs alis. Ancje i dîs che o stin vivint, i dîs dai sants e dai muarts, nus palesin cheste grande veretât. Da la dispersion dal mont a la ricomposizion dal ream di Diu. E, stant che il so ream al scomence in chest mont, o vin dut dirit di crodi che ancje la ricomposizion e je za scomençade, e je in at e si perfezionarà te plenece de veretât e de lûs.


text:
Pal amôr di Diu, benvignude fieste e ricorence, magari la ore che e fos simpri plui grande e cun tante int, ma nol è plui pussibil che si fermi a une zornade la nestre afermazion di un Friûl difarent, libar e autonom. Cjapaitlu tant che un sbroc, denant di chel che al sta lant indenant sul Friûl.
Viodêt par esempli i risultâts de ricercje metude adun dal Osservatori socioreligiôs dal Trivenit, partint propit di cheste ultime definizion. “Trivenit” apont, intun messedot di int, lenghis, storiis, paîs e sensibilitâts diviersis di Vignesie a Bolzan, di Triest a Udin. E se nol è Trivenit, e devente “Religjositât in cambiament a Nord est”, ma tal cjalderon e je la stesse mignestre. E cussì, ancje la Glesie e torne indaûr, se mai e je lade indenant, su la cuestion furlane. La ereditât di Aquilee, tant sberlade a peraulis, e divente dome une biel sproc di doprâ cuant che al covente. Si torne a fevelâ di Vignesie dulà che il Patriarcje al somee simpri di plui al Dôs che al guvierne sui teritoris de Serenissime.
Domandâsi ce che al sucêt ai cristians al è une vore impuartant, soredut apont in Friûl dulà che i predis a àn tignude simpri alte la bataie autonomiste, ma la stesse identitât furlane e je stade miscliçade al cristianisim. Cemût alore ise pussibile une riflession se tu sês omologât a cualchidun diviers di te?
E di bande laiche no lin miôr, nancje sui livei di une pussibil organizazion aministrative, divierse di cheste Regjon mâl nassude e bastarde.
Dut il dibatiment roman su la cuestion des provinciis e jere forsit la ocasion par tornâ a meti in discussion ancje la nestre forme di guvier. Te stesse assemblee, tignude in Provincie a Udin, al pareve che alc al podès movisi. Invezit nuie, ancje piês
di nuie: o sin rivâts a la propueste
di “aree vaste”.
Cussì, si cjatìn che cuant che si vierç un pas almancul par meti fûr il cjâf, e je za pronte la manarie par taiâlu.
O lin indenant distès, larìn a fâ fieste pai 3 di Avrîl, a rindi onôr ai nestris amîs de Basse che no molin. Sigûr simpri di plui di podê contâ dome su lis nestris fuarcis. ■
Dree Valcic
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Un minibus a disposizion de Crôs Rosse Taliane di Palme par rivâ adore a sigurâ i traspuarts des personis cun disabilitât. L’invistiment al è stât pussibil in graciis dal contribût de Fondazione Friuli al grup di volontaris de citadine stelade che in cheste maniere a podaran vê a disposizion un mieç che al rint plui facil il lôr lavôr a servizi de comunitât, e in particolâr pes personis cun dificoltât di deambulazion. Cui fonts de fondazion si à di fat comprât un minibus Fiat Ducato polifunzionâl.
◆ Il veicul al è stât screât ai 3 di Otubar te sede de Cri palmarine in vie Taglio, 6: a jerin presints il president de Fondazione Friuli Giuseppe Morandini, il prefet Angelo Ciuni, la dotore Tamico Nonino de Uti Agri Aquileiese, l’inzegnîr Mauro Massai e Lucia Mariani de dite Fratelli Mariani di Pistoia che e à prontât il mieç, i rapresentants des fuarcis dal ordin, i gjenitôrs dai students dal istitût scolastic La Nostra Famiglia di Pasian di Prât, e tancj sindics dal teritori.
◆ Il gnûf veicul al sarà metût al servizi de comunitât pal traspuart sanitari di pazients che a stan suntune sente a ruedis (di lôr proprietât o metude a disposizion de Cri di Palme), o par compagnâ utents che no rivin a movisi in autonomie, sedi che il servizi lu domandi la aziende sanitarie che privâts. Cun di plui, e sarà la disponibilitât a rispuindi a richiestis di traspuarts socioassistenziâi no sanitaris di bande di utents no autosuficients che a rivin ancje des cjasis di ricovar dal teritori. L’obietîf al è chel di ufrî un servizi di traspuart par personis cun disabilitâts che al puedi garantî la massime sigurece, viodût che il mieç al è omologât par podê puartâ sentis a ruedis. Il mieç al è indotât di une strumentazion adate par jevâ sù lis carocinis e ancje cun ducj i presidis sanitaris che a coventin, tant che sac di prin socors, ossigjen, e defibriladôr semiautomatic. Il gnûf minibus al sarà vuidât di personâl cualificât, abilitât a doprâ i presidis sanitaris tal câs che al ves di coventâ. ❚
Un jutori concret pe Crôs Rosse di PalmePiero Cargnelutti
Un minibus a disposizion de Crôs Rosse Taliane di Palme par rivâ adore a sigurâ i traspuarts des personis cun disabilitât. L’invistiment al è stât pussibil in graciis dal contribût de Fondazione Friuli al grup di volontaris de citadine stelade che in cheste maniere a podaran vê a disposizion un mieç che al rint plui facil il lôr lavôr a servizi de comunitât, e in particolâr pes personis cun dificoltât di deambulazion. Cui fonts de fondazion si à di fat comprât un minibus Fiat Ducato polifunzionâl.


text:
NOVEMBAR – PRIME PAGJINE. EDITORIÂL – Par no tornâ indaûr. La crisi e muart ducj, ma no i politics / Vite sul confin dal Imperi tor de “grande” vuere (prime part) / La CGIL di Belci e vûl scancelâ la muse dai furlan / Mandi Federico / PAGJINE 2 – Al rive l’om dal sud. Fincantieri tal puint di comant, ma Udin al reme cuintri / A coventin politichis ativis pal lavôr, no dome assistence / PAGJINE 3 – Regjon sveiti! Lasse cressi lis tieris coletivis / Ancje la Basse Furlane e à i siei ben coletîfs, risorse par ducj / PAGJINE 4 – Friûl tiere di pâs (?) / LETARE. Ancje pe Serracchiani la lenghe furlane no je une prioritât / LA VÔS DE CISL. Il reditometri / PAGJINE 5 – E DUCJ A VIVERIN… FURLANS E CONTENTS. I trê purcituts / SIMPRI BOGNS. Giorgio Faggin, Shakespeare, Baudelaire, Boutens, in versi friulani, Vicenza 2013 / Il lat di chenti, tra marcjât complicât e ideis gnovis / PAGJINE 6 – MUSIS DI… FACEBOOK. Imparâ il furlan de Catalogne e je une cuistion di… amôr / FriuliDoc Festival des minorancis? La propueste di Adriano Ioan / PAGJINE 7 – SAN SIMON. Cronache “tafaziane” tra polemichis e concors / SAN SIMON. LETARE. E parcè no une pidade tal cûl a Tolazzi? / SAN SIMON. Riflessions su la serade S. Simon 2013. Biblioteche comunâl di Codroip ai 28 di Otubar 2013 / PAGJINE 8 – Il patrimoni dal cjant spontanii furlan, contât di pre ‘Sef Cjargnel / IL FERÂL. A colin lis fueis / Letare dal President de Provincie di Udin / PAGJINE 9 – SLOVENIE. La cuistion dal eletrodot “di là dal clap” / AUSTRIE. Faymann di gnûf al tamon de gnove grande coalizion / FRIÛL EUROPE. La cunvigne de radios comunitariis: lenghis, media e dirits a coventin pal disvilup / PAGJINE 10 – Sul eletrodot si à inmò di “fâ lûs” su tancj ponts: la posizion dal Comitât pe vite dal Friûl rurâl / Eletrodot Udin-Redipulie pal friûl la partide no je sierade / PAGJINE 12 – SIUMS DI STORIE. Un amôr di Marcuart / LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
I rems a jentrin a timp te aghe e a vegnin fûr spergotant perlis al lusôr de lune. Ricart, straneât, al torne cul pinsîr sul pericul scjampât, il sirocâl penç, lis ondis che a scjavacin la nâf, lis velis che si sbreghin, la pôre te muse dai oms. Al à viodude la muart di dongje e dome in cinc si son salvâts dal naufragji. Dut pierdût. Al è rivât a salvâ dome la relicuie. Cumò, cu la batele di un pescjadôr maranês cjatât tun cason di canelis, a son daûr a lâ sù pe Ziline fin a une vile platade tai boscs clamade Cjarlins.
La femine di Tite mulinâr, Sabide, e à pene strucjât la polente su la bree tal mieç di une corone di fruts cuant che di fûr e sint dut un baieo. «Va a viodi ce che al è!» e ordene Sabide a Tite che, cul lusôr flap de lum, al vierç la puarte cuntun tic di pôre e al berle: «Cui isal? Amîs o nemîs?» E, de bande de roie: «Amici, non inimici» par latin. «Vignît dentri, alore, che al è frêt».
A viodi, tal lusôr rossit dal fogolâr, chei cinc oms cul tabâr blanc e une grande crôs tal pet, chei di cjase a restin imbambinîts. Ma di plui cuant che Ricart si discuvierç il cjâf. Grant, cui cjavei bionts e luncs, i voi clârs e la muse delicade, la vualmade e palesave la sô nobiltât. Al jere nuie di mancul che Re Ricart di Ingletiere clamât Cûr di Lion.
Tite, cence altri, al dîs pront: «Sabide, met sù une biele polente par chei siôrs achì, intant che si scjaldin dongje dal fûc!». Ricart al à capît che la lenghe di Tite e somee al latin. E Tite, di zovin lu veve studiât par lâ predi, no vonde par jessi consacrât ma vonde par imbroiâ te muldure. Cussì, ator de taule, tant che a cenin cun polente di soròs e lidric, a rivin a intindisi. Ricart al ven a savê che il dominus dal lûc al è il patriarcje di Aquilee Gotifrêt ma che alì al sparone il cont di Gurize Mainart, fedêl al duche Liopolt di Austrie. Chest al è il so plui grant nemì e al à daurman di platâsi par no fâsi cjapâ. Daspò al cirarà di rivâ in Ingletiere par dâi une tabacade a so fradi Zuan “Cencetiere”. Di bon che al è un ciert Robin Hood che i da fîl di stuarzi.
Ricart al à di decidi di corse: «Tite, o scuen fidâmi di te che tu sês dret e babio. Ti lassi la robe che o ai plui a cjâr. Ta cheste scjatute di arint e je la crepe di Thomas Bechet». Tite al salte «Il sant vescul sassinât te sô catedrâl? La sô innomine e je rivade fin achì e ogni an a Aquilee si dîs messe par lui».
«Gno pari Indrì, stracapît, lu à fat copâ. Ma al è par gracie di lui se jo mi soi salvât dal mâr. Ti doi ancje chescj bêçs par tirâ sù une gleseute achì, là che o ai peade la batele». Tite si inzenogle: «Al è par me un onôr e o impromet di fâlu. E se no bastin i bêçs o metarai dei miei che, graciant ldiu, o ‘nd ai».
Ricart al va daurman a platâsi tal bosc. Dopo dôs setemanis Tite al ven a savê tal marcjât di Cjastiel che il cont al à fat presonîr nuie mancul che Ricart Cûr di Lion. Ai 21 di Dicembar dal 1192.
Ancjemò in dì di vuê su la rive de Ziline e je la gleseute dal sant vescul inglês.
di Diego Navarria
#1038
Conte rivade tierce a Vôs de Basse 2020


text:
mercoledì 3 agosto 2011
Vençon - Vinars ai 5 di Avost: un viaç jenfri storie e narative furlane
Vençon
Fuartin Venezian
VINARS AI 5 DI AVOST
AES NÛF DI SERE
(21.00)
serade di leturis e di musiche
La Associazion 1511 e la Ostarie Leterarie Contecurte, adun cul Sportel intercomunâl pe lenghe furlane dal Glemonàs, Radio Onde Furlane, il Comun e la Pro Loco di Vençon.
a presentin
Un viaç jenfri storie e narative
su la Joibe Grasse dal 1511
Vinars ai 5 di Avost, a nûf di sere (21.00), alì dal fuartin venezian di Vençon si varà un gnûf apuntament cun “Contecurte 1511”.
La iniziative e viôt adun la Associazion 1511, la Ostarie leterarie Contecurte, Radio Onde Furlane, il Sportel intercomunâl pe lenghe furlane dal Glemonàs, il Comun e la Pro Loco di Vençon.
Ancje chest viaç "Contecurte 1511" e a cjatât acet intun sît pardabon inmagant, ven a dî il fuartin venezian di Vençon che nol è tant che al è stât restaurât.
Tal câs però che al ves di jessi brut timp l'apontament si tignarà ali dal palaç dal Comun di Vençon.
Il riviel dal 1511 al sarà inmò une volte il protagonist di une schirie di storiis metudis adun inte suaze dal progjet leterari di Contecurte. Chestis contis - daûr tradizion une e je simpri fate di pueste pe ocasion e leade al teritori là che si davuelç la iniziative - a saran proponudis intune cun tocs di cronichis dal '500, cun contis popolârs e cun fruçons di aprofondiment storic.
A compagnâ il public dilunc vie de serade a saran lis vôs di Raffaele Serafini, Checo Tam e Carli Pup.
Cun di plui, cheste volte, la serade e sarà ancje compagnade de musiche sunade di Marco Tomasin.
Par finî, un brindis par ducj sot des stelis
--------------
Pubblicato da Comitât pe Autonomie e pal Rilanç dal Friûl a 19:05
Etichette: Joibe Grasse 1511, Letteratura friulana, Lingua friulana
Iscriviti a: Commenti sul post (Atom)


text:
Une femine ae CAMIN e jere tant che une neveade in Avost e Marie, cu la piçule sot il braç, no veve fate diference. Cognossint l’ambient, o podevi imagjinâ lis solitis batudis di biâts vedrans. Viodintle cu la frute, di sigûr cualchidun al varà dite, fasint ridi ducj: «Pieri a ‘nd à jemplade une altre». Chest parcè che su Pieri si savevin dôs robis di sigûr: che al jere un di chei di “Nuova Eucarestia” e che la sô femine e veve plui cuars di chei che a son intun caiâr. Potence de fede tal perdon di Diu.
Ancje la segretarie e veve cjalât Marie riduçant, ma si jere cidinade a colp cuant che al jere rivât il fi dal paron. Pieri le veve fate jentrâ tal so ufici, cul massim rispiet, mostrant di scoltâle cun dute la comprension dal marimont. Ma la fieste in mascare, no jere durade. Jê e voleve savê il parcè e il par co. Cui ise cheste cravuate? Dulà sono lâts? Cemût aial fat lui, Pieri, a savê dut? Il fi dal paron, inclaudât te sô poltronute cu lis ruedis, cence rispuestis a chês domandis, al veve tacât a sustâsi, ma jê e veve passât cuatri confins, par vignî in Friûl, e no veve sigûr pôre di chel alì. Se lui al alçave la vôs, je le alçave di plui. Cuant che jê e veve dit che e sarès lade dai carabinîrs, il fi dal paron al jere saltât su la cjadree, cuntun scat di pôre, o di rabie. Al veve batude la man su la scrivanie e i veve rinfaçât i bêçs che i veve dâts, berlant di dut. Ben planc si jere calmât, i veve dit che i carabinîrs a varessin metût il nâs dapardut, al sarès saltât fûr che Kosim al lavorave dopo cene, dopo di un turni di dîs oris vie pal dì, e tra l’altri a neri. Disint cussì si jere fat amichevul, cuasi compliç. Al veve tirât fûr che al stave juste juste par clamâle parcè che a jerin saltâts fûr ancjemò un miâr di euros, straordenaris che al veve fat in neri, e che se e fos lade dai carabinîrs, nol podeve dâjai, che anzit e varès vût di tornâi chei che i veve bielzà dâts.
Marie, prin di vê Mirela, e lavorave intune cooperative di chês par mût di dî. Une di chês che a fasin lis puliziis tes fabricutis che a dan a esternis chel gjenar di lavôrs. Un lavorat sporc e mal paiât, ma lavôr. Che i deve bêçs siei. Chel lavôr jal veve tirât fûr propit Pieri, midiant di un so amì di “Nuova Eucarestia”, che al jere dirigjent de cooperative. Cuant che al veve savût che e spietave la frute, chel stes dirigjent, al jere stât contenton. I veve fat un biel discors su la sacralitât dal part tant che benedizion di Diu. Jê aromai lu cognosseve, chel dirigjent e la int come lui e Pieri, duncje no si jere maraveade che no i vessin rinovât il contrat scjadût il mês daspò. Dopo dal part, cence nissun dongje a judâle, si jere lassade convinci di Kosim a stâ a cjase, che come bêçs a bastavin i siei. Chei di lui. Intun cont intestât a ducj i doi, ma cun dentri i bêçs di lui.
Marie e veve passât cuatri confins, par vignî in Friûl, e corot nûf vuardiis pe strade.
E veve cjapât i bêçs di Pieri e e jere lade vie cu la muse dure, cence saludâ. Dome daspò, pe strade, intun toc che al coreve tal mieç des braidis, si jere fermade a vaî cu la frute sentade daûr te machine che le cjalave cence capî.
A jerin passadis setemanis, e di lui no si jere savût nuie. A jerin rivâts estrats conts e boletis e lui nol veve cjolt un franc de bancje e nol veve fate une sole clamade dal so telefonin. Nuie di nuie. La famee in Romanie no saveve ce dî e jê e jere bessole. Si jere ricuardade che Kosim al veve un amì, une volte. Un amì furlan. Un studiât. Un che al saveve tantis robis. E chel amì si clamave ‘Sef. E o jeri jo.
«Non puoi vedere tu?», mi veve dite.
(3, al va indevant)
Igor Londero


text:
Il Random Quartet al nas tal 2006 tal conserv’atori G. Verdi di Turin; ’superât l’ultin esam e nas la necessitât di lâ indevant insiemi tun discors musicâl ancje fûr dal ambient academic. Pôc ae volte e cjape forme la idee di un cuartet di arcs disleât des regulis tradizionâls, dulà che a podedin convivi gjenars e guscj musicâls ancje cetant diferents tra di .
Cun chestis premessis si disvilupe une esperience musicâl a 360 grâts, ancje se fondade ’su lis basis de tradizion classiche. Tal 2007 a scomencin duncje i esperiments cun rangjaments di colonis sonoris, cjançons pop e tocs folk ’fin a rivâ ae musiche rock e metal, a testemoneâ la grande versatilitât di cheste formazion.
Formazion:
Giovanni Bertoglio – violin prin e coordenament;
Lucia Pulzone – violin secont;
Tancredi Celeste – viole;
Chiara Manueddu – violoncel.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Famee
Une famee e je fate di un grup di personis che a vivin insiemi o di plui grups di personis che a àn une dissendence da un stes von, da une union legâl o da une adozion.
Tra i varis familiârs a son dai grâts di parintât.
Te declarazion universâl dai dirits dal om si dîs che “la famee e je la unitât naturâl e fondamentâl de societât e e à di jessi protezude dal Stât e de societât”
La famee te storie[cambie | modifiche il codiç]
Te etâts plui antighis, ma ancje in tancj societâts diferentis in timps plui dongje al dì di vuê, a si cjatavin diviers elements comuns.
In prin a jere une dominance dal om su la femine, il matrimoni al jere dispès un contrat fra lis fameis di provignince e il rapuart al jere monogamic (ma in diviersis societâts l'om al podeve vê des concubinis),
E esisteve la possibilitât di finì il matrimoni cun cualchi forme di divorzi o di repudi de femine.
Pai Grêcs e pai Romans a fasevin part de famee ancje i parincj, i servidôrs e i sclâfs di cjase. Lis invasions dai Barbars a àn puartât a une definizion di famee plui grande dentri de tribù (clan).
Cu la etât di mieç te famee Europeane si è fate sintì la influence de religjon cristiane. No jerin permetudis formis di poligamie ni si podeve divorziâ.
Tal secul XX une schirie di cambiaments a àn mudât la famee tradizionâl. La secolarizazion de societât e la impuartance minôr de Glesie, la possibilitât di divorziâ, il fat che lis fameis a sedin simpri plui piçulis, il fat che lis feminis a rivin a fâ valê simpri di plui i lôr dirits a son dai elements che a àn vût la lôr impuartance.
La famee vuê[cambie | modifiche il codiç]
A zornade di vuê dongje la famee tradizionâl a si cjatin un numar rilevant di personis ca vivin insiemi cence jessisi sposadis. I politics a discutin se dâ cualchi forme di tutele juridiche ancje a chestis fameis di fat o se no fâlu ritignint just difindi dome la famee tradizionâl.


text:
Home Steiermark Burgenland (16) Kärnten (35) Niederösterreich (89) Oberösterreich (111) Salzburg (43) Steiermark (81) Tirol (35) Vorarlberg (28) Wien (79) Ehr Aichegg Au Aue Bad Radkersburg Bruck an der Mur Ehr Fohnsdorf Gleinstätten Gleisdorf Grambach Gratwein Graz Gröbming Hartberg Haus Irdning Kã Kapfenberg Knittelfeld Köflach Krieglach Langenwang Leibnitz Leoben Lieboch Liezen Mariazell Mitterdorf im Mürztal Murau Obdach Oberwölz Passail Puchbach Ramsau Rein Sã Schladming Seiersberg Spielberg Spielberg bei Knittelfeld St., Bartholomä St. Lorenzen Stainach Stallhofen Stubenberg am See Studenzen Thannhausen Tillmitsch Voitsberg Weiz Weng im Gesäuse Wildon | Search: Haustechnik
Sort by
Filtered By
Related services


text:
Significât e storie des celebrazions liturgjichis cul spadon in Friûl. Une messe che e fâs siet secui e che si diseve ancje in plui puescj rispiet a cumò
Il spadon al è adalt. Lu ten a dôs mans il diacun. Denant di lui il zagut vongolant il turibul al sborfe une fumate penze e odorose di incens che e ven taiade de lame. Il diacun al salude cu la spade la int che e jemple fûr di misure il domo di Cividât. Al veve cjantât il vanzeli de Pifanie te antighe tonalitât patriarchine, simpri cul spadon adalt e l’elm cu lis plumis rossis e blancjis, i colôrs di Cividât, e zalis e turchinis, i colôrs de Patrie dal Friûl. Prime al veve saludât i cjalunis, il clericât e i sorestants cul spadon intune man e un vanzeli preziôs e antigon ta chê altre.
Une manifestazion in costum par tirâ dongje turiscj? No! Al bastarès dîsi che a son scuasit siet secui che si fâs la Messe dal Spadon par dâi il rispiet che e merete. Ma la antichitât no jude a capî il significât di chei segns. Parcè si fasie alore cheste messe “dal spadon”? Di teoriis a ‘nd è almancul trê.
La prime. Tal 1366 al cjapà possès de Patrie il patriarcje Marquart di Randek, todesc de Svevie, dotôr di leç a Bologne e in confidence cul imperadôr Carli IV. Al è considerât tant che l’ultin patriarcje di sest che al guviernà il Friûl: al fasè sbassâ il cjâf a Vignesie, al tornà a cjapâ Triest e la Istrie e al fasè stampâ lis “Costituzions de Patrie dal Friûl” in vore fintremai a Napoleon. Dopo de prime e sflandorose messe te Basiliche di Aquilee e dopo de sentade dal Parlament de Patrie a Udin, il gnûf patriarcje al fasè il so ingrès a Cividât. Sentât te catedre dai duchis dal Friûl, al ricevè in don dal Vicedean la spade, simbul de sô signorie temporâl, che al metè vie inte sfodre blancje. E il spadon che si dopre ancjemò in dì di vuê a Cividât te messe de Pifanie al puarte incidût il non di Marquart e la date dai 6 di Lui dal 1366. Ma, ancje se i cividins i tegnin une vore, chel spadon, daûr la fate, al è di un secul dopo e la cerimonie di chê volte e je dal dut diferente di chê che si fâs cumò.
La seconde. Il patriarcje Bertand di S. Geniès, pai furlans Beltram, al doprà cussì ben il pastorâl di vescul che al fo fat beât. Ma al doprà ancjetant ben la spade par difindi la Patrie sei dai nemîs di fûr sei di chei di cjase in Friûl. E lu fasè cussì ben che no jal perdonarin: al fo sassinât ai 6 di Jugn dal 1350 tai prâts de Richinvelde. Un dai siorats plui cjaviestris al jere il cont di Gurize. E al è propit par dâi une regolade al cont che Beltram al scuen meti sot assedi la citât. Al rive sot lis muris di Gurize la vilie di Nadâl dal 1340. Lis monts a son blancjis di nêf. Al ven scûr: e je la gnot di Nadâl, une vore frede.
Ducj i soldâts a pensin ae famee, al çoc nadalin sul fogolâr. “Non è pussibil passâ cussì la gnot sante de nassite dal Signôr!” al sbroche il patriarcje. E al ordene di tirâ sù un altâr tal mieç des tendis. Ae lûs rossite des torcis dut l’esercit de Patrie al è inschiriât, cui conts di Ortemburg in prime file, ducj cu lis armaduris lustris intor, pronts tal câs di une surtide dai gurizans. Ancje Beltram, e cun lui Gjilbert, abât di Mueç, al met sù i paraments pe messe parsore de armadure di fier. Tal frêt, sot lis stelis, il Patriarcje, vescul e vuerîr, cjavei di arint e stature imponente a dispiet dai siei 80 agns, al celebre une messe cussì comovente che i stes gurizans, inmagâts de sene, le amirin dal alt de lôr toratis. Tancj a àn motivade la messe dal spadon cun chest avigniment gurizan. Invezit, ancje se une vore biel, la origjin e à di jessi cirude inaltrò.
La tierce. Nus ven in jutori Gerard Schwedler de Universitât di Heidelberg, studiôs forest di robis furlanis, là che i nostrans nol somee che a vedin cirût masse. Il todesc al dimostre che la olme juste e je chê des messis di Nadâl cu la spade che si fasin in Gjermanie, clamadis Schwertmesse. E che il prin al fo l’imperadôr Carli IV che, te messe dal 1347 a Basilee, al “leiè a vôs fuarte il vanzeli cu la spade disfodrade in man”.
Si sa ancje che a sugjerî al imperadôr la gnove al fo nuie di mancul che il so conseîr Marquart di Randek, par dimostrâ, cun chê “liturgjie politiche”, la potence dal imperi tal moment plui sacri dal an. E alore e torne juste la origjin de nestre “messe dal spadon” peade ae figure di Marquart. Deventât patriarcje, al impuarte in Friûl chê cerimonie par marcâ il “so” podê spirituâl e, tal stes timp, temporâl. Di chê volte si fasè messe cu la spade ogni gnot di Nadâl a Aquilee (fin al 1751 ma cumò tornade a cjapâ), a Gurize fin al 1905 e a Udin fin al 1848.
Ta chel an, daûr dai ordins dal maressial Radetsky, i cjalunis di Udin, cu la sbigule di jessi fusilâts, a consegnarin daurman il spadon al Comant de Provincie dal Friûl.
La “Messe dal spadon” e je duncje une tradizion viere di secui che e memoree il dopli podê spirituâl e politic dal Patriarcje di Aquilee sul stamp dal Sacri Roman Imperi todesc. E nus permet, ancje vuê, di partecipâ a une des liturgjiis plui singolârs e sugjestivis che la Glesie e vedi mantignût, che nus ricuarde la storie gloriose dal Friûl e nus vierç al messaç di pâs dal Nadâl. ❚
Diego Navarria


text:
TORONTO_ Passant i libris di storie, nol jere mai sucedût che un furlan (ma no dome, calcolât che nancje tra i talians al jere sucedût prime) al fasès part di un guvier conservadôr in Canadà. Ai 4 di Zenâr, Julian Fantino al à dineât cheste tradizion, deventant ministri pai Afârs dai Anzians dopo di un mini rimpast detât dal cjâf dal guvier Stephen Harper. Origjinari di Vendoi di Trep Grant, Fantino al à spindût 40 agns intes fuarcis dal ordin tant che cjâf de polizie di Toronto, di London (Ontario), de York Regjon e de provincie di Ontario, in plui di jessi stât il responsabil de Protezion civîl di Ontario. In Istât al faseve servizi di ordin public pal vertiç dal G8 a Muskoka, a Novembar al è stât elet deputât e cumò al à la cjarie che e je stade di Tony Ianno e Albine Guarnieri, ma in legjislaturis precedentis di fede politiche contrarie, ven a stâi liberâl. In tancj si spietavin che la nomine di Fantino no fos intun dicasteri di prime linie. Daûr dai esperts, chest al consintarà al neu ministri di madressi in cheste gnove vieste, par dopo passâ a un rûl plui impuartant intai mês prossims. Cun di plui, interessâsi dal sociâl i consintarà di diversificâ la sô personalitât politiche intun setôr di rilevance strategjiche dal pont di viste eletorâl, tant che chel dai anzians. “In ducj i agns fats intes fuarcis dal ordin – al comente Fantino – o ai tignût simpri i anzians in considerazion tant grande. O ai crodût simpri che lôr no dome a àn il dirit, ma a meretin atenzion, rispiet, poie e protezion”. Julian Fantino al è pardabon une istituzion” in Canadà, l’enesim furlan che al à savût vignî sù in graciis dai valôrs princips de sô tiere: umiltât, rispiet des regulis e tant lavôr. Prime di lui in cjamp politic si son distintis altris personalitâts leadis al Friûl Vignesie Julie. Sergio Marchi, origjinari di Domanins, al è stât ministri de Citadinance e de Imigrazion, ministri dal Ambient e ministri dal Cumierç Internazionâl intal guvier Chrétien (1993-2003). Intal 2003, Joe Comuzzi al è stât elet ministri di stât, responsabil pes Iniziativis di Disvilup Economic Federâl pal Nord Ontario. Ancjemò, Hubert Badanai – origjinari di Daçan – al è stât il prin furlan inte storie a deventâ membri dal Parlament canadês intal 1958; sîs agns plui tart al à rivistît il rûl di segretari dal ministri dai Lavôrs Publics e po dopo chel di segretari dal ministri de Citadinance e de Imigrazion. Infin Peter Bosa, origjinari di Bertiûl, al è stât il prin senatôr furlan intal Paîs de fuee di aiar, servint il Canadà dal 1977 al 1998, an de sô muart.
Mattia Bello
ATUALITÂT – Julian Fantino, dal Friûl al Canadà par scrivi la storie............
TORONTO_ Passant i libris di storie, nol jere mai sucedût che un furlan (ma no dome, calcolât che nancje tra i talians al jere sucedût prime) al fasès part di un guvier conservadôr in Canadà. Ai 4 di Zenâr, Julian Fantino al à dineât cheste tradizion, deventant ministri pai Afârs dai Anzians dopo di un mini rimpast detât dal cjâf dal guvier Stephen Harper. Origjinari di Vendoi di Trep Grant, Fantino al à spindût 40 agns intes fuarcis dal ordin tant che cjâf de polizie di Toronto, di London (Ontario), de York Regjon e de provincie di Ontario, in plui di jessi stât il responsabil de Protezion civîl di Ontario. In Istât al faseve servizi di ordin public pal vertiç dal G8 a Muskoka, a Novembar al è stât elet deputât e cumò al à la cjarie che e je stade di Tony Ianno e Albine Guarnieri, ma in legjislaturis precedentis di fede politiche contrarie, ven a stâi liberâl. In tancj si spietavin che la nomine di Fantino no fos intun dicasteri di prime linie. Daûr dai esperts, chest al consintarà al neu ministri di madressi in cheste gnove vieste, par dopo passâ a un rûl plui impuartant intai mês prossims. Cun di plui, interessâsi dal sociâl i consintarà di diversificâ la sô personalitât politiche intun setôr di rilevance strategjiche dal pont di viste eletorâl, tant che chel dai anzians. “In ducj i agns fats intes fuarcis dal ordin – al comente Fantino – o ai tignût simpri i anzians in considerazion tant grande. O ai crodût simpri che lôr no dome a àn il dirit, ma a meretin atenzion, rispiet, poie e protezion”. Julian Fantino al è pardabon une istituzion” in Canadà, l’enesim furlan che al à savût vignî sù in graciis dai valôrs princips de sô tiere: umiltât, rispiet des regulis e tant lavôr. Prime di lui in cjamp politic si son distintis altris personalitâts leadis al Friûl Vignesie Julie. Sergio Marchi, origjinari di Domanins, al è stât ministri de Citadinance e de Imigrazion, ministri dal Ambient e ministri dal Cumierç Internazionâl intal guvier Chrétien (1993-2003). Intal 2003, Joe Comuzzi al è stât elet ministri di stât, responsabil pes Iniziativis di Disvilup Economic Federâl pal Nord Ontario. Ancjemò, Hubert Badanai – origjinari di Daçan – al è stât il prin furlan inte storie a deventâ membri dal Parlament canadês intal 1958; sîs agns plui tart al à rivistît il rûl di segretari dal ministri dai Lavôrs Publics e po dopo chel di segretari dal ministri de Citadinance e de Imigrazion. Infin Peter Bosa, origjinari di Bertiûl, al è stât il prin senatôr furlan intal Paîs de fuee di aiar, servint il Canadà dal 1977 al 1998, an de sô muart.


text:
CPU
La CPU (Central Processing Unit, Unitât centrâl di elaborazion) e je il çurviel dal computer. La sô funzion e je chê di fâ calcui a grande velocitât. Lis prestazions di un computer a dipendin soredut di chest component, parcè che se la velocitât (GHz) e aumente, a aumentin il numar di operazions che al rive adore a fâ in un secont.
Gjenars[cambie | modifiche il codiç]
A esistin dôs fameis di CPU:
- cun architeture Von Neumann classiche, dulà che dâts e istruzions a risiedin te stesse memorie (in chel mût chi al è possibil vê un codis che si modifiche di bessôl). Cheste architeture e je la plui comune, par vie de sô semplicitât e flessibilitât.
- cun architeture Harvard: i dâts e lis istruzions a risiedin in dôs memoriis difarentis. Cheste architeture e garantìs prestazions plui elevadis, parvie che lis dôs memoriis a puedin lavorâ in paralêl; l'inconvenient al è che chest gjenar di architeture al è plui complicât di gjestî. E je tipichementri usade intai DSP.
Architeture[cambie | modifiche il codiç]
Lis CPUs a contegnin:
- une Unitât aritmetiche-logjiche (ALU), che si ocupe di eseguî lis operazions logichis e aritmetichis;
- une Unitât di control, che e leç de memorie lis istruzions, i eventuâi dâts par cheste ultime, e eseguìs la istruzion e e memorize il risultât scrivint te memorie o in un regjistri de CPU.
- uns regjistris, speciâls locazions di memorie dentri de CPU, une vore velocis, dulà ch'al è possibil acedi plui rapidementri rispiet ae memorie: il valôr complessîf di ducj i regjistris de CPU al costituìs il stât dulà che si cjate intun dât moment. Doi regjistris simpri presentis a son:
- il regjistri IP (Instruction Pointer) o PC (Program Counter), che al conten la direzion de cele in memorie de prossime istruzion di eseguî;
- il regjistri dai flag: chest regjistri nol conten valôrs numerics convenzionâi, ma al è pluitost un insieme di bit, clamâts flag, che a segnalin i stâts particolârs de CPU e uns informazions sul risultât de ultime operazion eseguide. I flag plui impuartants a son:
- Flag di stât:
- Overflow: al indiche se il risultât de operazion precedentementri eseguide al è trop grant par il cjamp risultât: 1 al significhe presence di overflow, 0 tai altris câs;
- Zero: al vâl 1 se la ultime operazion e à vût come risultât il numar zero; altrimentri al val 0.
- Carry: al vâl 1 se la ultime operazion e à ecedût la capacitât dal regjistri che al conten il risultât, altrimentri al vâl 0 (a esempli: in un regjistri a 8 bit, che al pues rapresentâ dome numars di 0 a 255, la some 178 + 250 e darès come risultât 172 e il carry al sarès puest a 1).
- Segn: al indiche il segn dal risultât de ultime operazion eseguide: 0 al è risultât positîf, 1 negatîf
- Flag di control:
- Interrupt: se al à come valôr 1, la CPU e mole di rispuindi aes richiestis esternis di servizi des periferichis (i segnâi des liniis IRQ) fintremai che nol ven tornât a meti il valôr 0, o fin a che nol rive un segnâl di reset dal esterni.
- Flag di stât:


text:
Il mio zardin nol è un zardin tradizionâl. Al è un toc di vert cuntun ort, l’osmarin, la salvie, une vît di fraule, un noglâr, lis palmis e une sise di bos. Però al à une robe che ûs fasarà restâ di clap: une trupe di sbilfs a son vignûts a stâ chenti!
Cumò, no steit a dîmi che no savês ce ch’a son i sbilfs. I sbilfs e son spirts de nature, i fruts piçui ju viodin simpri, nô grancj o podìn viodiu dome cuant che il nestri cûr al devente come chel di un frut, cuant che tu sintis che chei altrîs e àn lis tôs stessis dibisugnis e il stes trimâ di front de vite.
Un pôcs di chescj sbilfs a stan di cjase sot il noglâr e lu tegnin di voli in mût che no s’inmali, parcè che si nudrissin soredut di nolis. Altris a son sot la salvie e l’osmarin. Dongje lis peonis, al è l’asîl par i piçui: li e je simpri une confusion mostre, i cjapieluts blu e ros a son simpri butâts ator, un biel cefâ pes mestris che ur tocje tornâ a fracâju tal lôr cjavut, che il soreli ur fâs mâl e no lu capissin.
Sot la sise di bos al è il centri sociâl e il municipi, in bande a son i magazens par tignî il mangjâ par l’Unvier. Ancje chì e je une famee che vuardiee e e spartìs dut cence fâ diferencis: nissun al ven paiât, nissun al robe.
In bande de sise al è nassût un cocolarut e li i piçui a van a zuiâ dopo cene e lis maris, i paris, i nonos si sentin ta une bancjute li dongje e ducj, polsant, si contin lis robis de zornade.
Sot lis palmis al è a stâ il Sindic cu la sô famee: a son sbilfs ch’a si tegnin une vore in buinis. Lui al met la fasse tricolôr ancje cuant che al va a zuiâ di cjartis cui conseîrs tal centri sociâl. Se a fevelin di politiche lu fasin cence barufâsi o dâsi colpis, che ducj a son impuartants ae stesse maniere. Stant che lis robis a son cussì, no coventin ne judiçs, ne carbinîrs. Cualchi pinsîr, dutcâs, lu àn ancje lôr. Il vecjo noglâr al fâs simpri mancul nolis e lôr a àn tancj piçui di nudrî, che si inçopedisi intor. Cussì o ai pensât di ragalâi un pocjis di nolis, parcè chè a podedin tirâ indenant.
Il mês di Jugn, come ogni an, o fasarin une grande fieste cun dutis lis besteutis dal zardin e a sunâ e vignarà une grande orchestre cognossude in dut il mont. A cjantâ o varin come prime vôs il rusignûl, dopo un scjap di passarins a fasaran il coro cui mierlis e i parussui, il cuc il sincopât, il pic di simpri al segne il timp, lis cialis a sunaran la ghitare e il violin. Lis tortorelis che no àn mai une plume fûr di puest, a tignaran il timp te musiche. Sperìn dome che lis chechis no si metin a checâ come simpri, a àn une lengate lungje tant che une siarpe, come tante int. Il çus, propit parcè che al è il çus, al vierzarà la fieste cuntun discors. Dopo a saran lis ranis a scurtâ dut cul lôr cracâ e a àn reson: ogni volte nus fâs cjapâ une sglonfe, al dîs chê e simpri chê.
Tocjarà fâ in maniere di meti i riçuts ta un cjanton in mût ch’a no vedin di impirâ cualchedun, i cais ju metarin sot la vît li che al è l’umit che ur covente. Li suris non son ben viodudis, i gjats a an pore di lôr: l’an passât a an tirât sù une buine cjoche, i è tocjât propit ai gjats di strissinâlis te tane di tant ch’a jerin plenis. Il puest des magnis al è sù pai mûrs e chel des furmiis dulà chi voi a spacâ lis fruguis.
O varin di clamâ dongje, ancje i sghirats ch’a stan di chê altre bande de strade. Tal imprin a erin plens di braùre, ma dopo che a àn vût bisugne di un pocjis di nolis par vie ch’a erin restâts a sut, par sante scugne, a àn sbassât lis alis. Cumò nus àn in agrât par dut ce che o vin fat par lôr e i tegnin a jessi. In forsit invezit a son lis paveis: no si rive plui a viodi une a svualâ, ma pituradis tes cuessis des fantatis sì.
No stin vê iniment lis lusignis, cuant che il soreli al va a polsâ invezit di insiorâ la sere cu la lôr lûs a si taponin, ancje se o savìn ben ‘là che van a imbusâsi… Sperìn dutcâs che dut al torni a cjapâ la ande di une volte, cussì cuant che o fasarin la fieste us invidarin ducj e o soi sigure che e saltarà fûr une vore ben e che si visareis par agns di cheste robe.
di Marisa Gregoris
#1025


text:
Ancje chest an il grup di amîs che di agns si cjate, al à tornât a meti dongje il Lunari dedicât a pre Antoni Beline. La publicazion pal 2015 e propon une racuelte di siei scrits, che nus compagnaran tai mês dal an che alo ven, tant che segn di sperance e sostegn te fadie dal vivi. Come pal solit, pre Antoni si indrece a nô – la sô int – cu la nestre lenghe, intun discors furlan diret, concret, lontan di retoriche o bielisie leterarie, simpri orientât ae sostance, al essenziâl. Lui al cognòs il pericul che e corìn, ta chest timp complès e conturbât, di pierdisi te confusion, te banalitât, ta l’omologazion a un eficientissim cence anime, tal cori continui cence savê ben parcè. Nus domande di jessi fedêi aes claris, rustichis virtûts des lidrîs, a un progjet di vite e di comunitât autentichis, onestis, fondadis sui valôrs che a durin. Il messaç al è indreçât a ducj: ai zovins te lôr dibisugne di afiet sperance e regulis; ai adults clamâts a fondâ la famee sul volêsi ben, zermoi de pâs tal mont; ai vecjos, patrimoni di esperience e memorie storiche di scoltâ; ae societât che e je sane se ognidun nol pense dome ai siei interès, ma ancje a chei di chei altris. Pre Antoni nus fevele di ce che al vâl e di ce che al è svoladi, dal ordenari e dal misteri, di realtâts di passaç e di bens eternis. Te limpide profonditât des sôs peraulis – vivis e di straordenarie atualitât – si sint la stature di une vuide che e segne il troi, la tignince di un cret tal disorientament dominant. Il lôr rivoc interiôr al è risultive di fiducie e confuart.
Il lunari, metût adun par cure di Cristian Liberale, Alida Pevere, Manuela Quaglia, al à in ogni pagjine lis pituris di artiscj regjonâi. Si podarà cjatâlu in glesie a Visepente, te edicule “Curiosità” di Visepente, in cartolarie “Cartoltecnica” a Cjampfuarmit, tal bar-edicule “Ogni bene” di Basilian, tal bar “Masino” di Mels (Colorêt di Montalban), tal minimarket “Da Lidia” di Maian, intes glesiis di Vît (PN). Dut il rigjavât de vendite al sarà dât ae “Associazione Amici di Udine” che e fasarà poçs e scuelis in Cueste di Avori e Benin, opare inviade di pre Beline.
“Che si sinti, tes fameis, ancje la presince di Diu. No dome chê de television e dai zirediscs. Alore o frontarês serens ben e mâl e nûl e ploie e bontimp, furtune e disgraciis. Parcè che al sarà Diu il cjantonâl de cjase e dal paîs (…) Tirait sù i fîs cun afiet. Al coste mancul des “patatinis” e al rint di plui. No stait a vê pôre di pierdi timp a fevelâ cu la vuestre canaie, ancje cuant che a son di nît. A valin plui chês peraulis alì che no ducj i discors che a sintaran te lôr vite (…) Dut il ben che o vês vût dai vecjos, passaitlu ai fîs, pussibilmentri zontant alc di vuestri.” Pre Antoni Beline, Lunari pal 2015 ❚
Redazion
Lunari Di Pre Toni 2015............
Ancje chest an il grup di amîs che di agns si cjate, al à tornât a meti dongje il Lunari dedicât a pre Antoni Beline. La publicazion pal 2015 e propon une racuelte di siei scrits, che nus compagnaran tai mês dal an che alo ven, tant che segn di sperance e sostegn te fadie dal vivi. Come pal solit, pre Antoni si indrece a nô – la sô int – cu la nestre lenghe, intun discors furlan diret, concret, lontan di retoriche o bielisie leterarie, simpri orientât ae sostance, al essenziâl. Lui al cognòs il pericul che e corìn, ta chest timp complès e conturbât, di pierdisi te confusion, te banalitât, ta l’omologazion a un eficientissim cence anime, tal cori continui cence savê ben parcè. Nus domande di jessi fedêi aes claris, rustichis virtûts des lidrîs, a un progjet di vite e di comunitât autentichis, onestis, fondadis sui valôrs che a durin. Il messaç al è indreçât a ducj: ai zovins te lôr dibisugne di afiet sperance e regulis; ai adults clamâts a fondâ la famee sul volêsi ben, zermoi de pâs tal mont; ai vecjos, patrimoni di esperience e memorie storiche di scoltâ; ae societât che e je sane se ognidun nol pense dome ai siei interès, ma ancje a chei di chei altris. Pre Antoni nus fevele di ce che al vâl e di ce che al è svoladi, dal ordenari e dal misteri, di realtâts di passaç e di bens eternis. Te limpide profonditât des sôs peraulis – vivis e di straordenarie atualitât – si sint la stature di une vuide che e segne il troi, la tignince di un cret tal disorientament dominant. Il lôr rivoc interiôr al è risultive di fiducie e confuart.


text:
Cheste volte o ai decidût di osservâ la problematiche de tutele des minorancis cui voi di turist. O podìn lei articui su la vite des minorancis in Austrie, informazions di ogni gjenar sul internet, o cjatìn ancje cualchi trasmission televisisive e radiofoniche de ORF regjonâl, come la radio Agora di lenghe slovene. Alore, dut in regule par chel che al inten lis minorancis?
Cussì, o ai visitât in chest timp di vacancis diviers teritoris di minorance: prin tal Burgenland, tor Oberwart, dulà che si cjate il centri de minorance ongjarese, e Unterwart, cuntune maiorance ongjarese dal 54%; e dopo in Carinzie, al sud di Clanfurt, dulà che a vivin i slovens carinzians.
O volevi meti in confront lis esperiencis austriachis cu lis impressions cjapadis sù intune part de ex Jugoslavie, ven a stâi te Voivodine, a Subotica, une citât cuntune percentuâl ongjarese dal 26,24 %; e po dopo cu la Istrie, dulà o vin par esempli Cjaudistrie, cuntune percentuâl di talians dal 2,2 %, e la Istrie cravuate cul 6,9%, e Pola cul 4,43 %.
La autostrade e je il nestri prin contat turistic: in Austrie no tu cjatis nissune scrite in lenghe di minorance. I nons des citâts, par esempli Oberwart o Bad Eisenkappel, a son dome par todesc. Dal dut diviers in Slovenie e Cravuazie: dut par sloven e talian e, al est, su la A5, ancje par ongjarês.
Se o lin indenant su pes stradis regjonâls e si movin ancje dentri tes citâts, ancje cheste volte in Austrie nuie o, al massim, un pâr di scritis bilengâls di caratar avonde “folcloristic”. In Slovenie e Cravuazie si cjatìn a ogni pas denant di une scrite bilengâl: sedi un avîs public, un ufici, scuelis, buteghis, e ancje scritis uficiâls tant che policija/polizia. Positîf ancje in Serbie a Subotica, scuasit come in Istrie: dapardut e je la presince des scritis bilengâls ma dispès ancje in trê lenghis (cravuat, serp, ongjarês) e a voltis in cuatri variazions, cu la scrite in cirilic.
In Austrie però dut si ridûs al cartel bilengâl – ma ancje chel no dapardut – cul non de citât. Jentrant te citât, tu scuegnis cirî cu la lint di ingrandiment cualchi scrite, come par esempli su la scuele Volksschule/Ljudska šola.
***
E la situazion de lenghe fevelade pes stradis e tai negoziis?
Ancje chi in Austrie, pe strade o tal negozi, nol è facil sintî il dialet locâl sloven o ongjarês; tal Burgenland si sint la lenghe ongjarese fevelade di scuasit ogni camarele, ma chi si trate di lavoradôrs de Ongjarie e cussì tu puedis almancul ordenâ un cafè par ongjarês. In Carinzie, il dialet locâl si plate come un segret: sintî zovins a doprâ la lenghe tra di lôr pe strade al è scuasit impussibil.
In Istrie, i cravuats e i slovens a fevelin scuasit ducj plui o mancul ancje par talian. Te Voivodine, tu sintis scuasit dapardut zovins che a doprin la lenghe ongjarese. E ancje la maiorance dai serps, cravuats, jugoslâfs: a Subotica plui o mancul la metât (daûr la statistiche) e fevele ancje la lenghe ongjarese.
***
In struc
Di fat, salacor il plui grant probleme in Austrie al è che la maiorance di chei di identitât todescje no vuelin dâur visibilitât aes comunitâts di minorance te vite publiche uficiâl. La minorance e je un valôr, a disin, però un valôr folcloristic che al ven conservât tant che un relit tal museu.
Si podarès crodi che la maiorance in Cravuazie, Slovenie ma ancje in Serbie – almancul te Voivodine – e sedi plui tolerante, almancul par chel che al inten la visibilitât de minorance. La spiegazion e podarès jessi che il status de lenghe di minorance al è in Austrie plui bas in confront cu la situazion in Serbie. Cun peraulis semplicis: la stesse lenghe ongjarese e à un valôr plui alt in Serbie pluitost che in Austrie. ❚
AUSTRIE. La Austrie daûr de Serbie par chel che al inten la visibilitât des comunitâts di minorance............
Cheste volte o ai decidût di osservâ la problematiche de tutele des minorancis cui voi di turist. O podìn lei articui su la vite des minorancis in Austrie, informazions di ogni gjenar sul internet, o cjatìn ancje cualchi trasmission televisisive e radiofoniche de ORF regjonâl, come la radio Agora di lenghe slovene. Alore, dut in regule par chel che al inten lis minorancis?


text:
Al è vignût fûr pe cjase editore Forum il romanç di Alberto Luchini Coventave vê pora?, libri che al à vinçût la edizion 2009 dal premi Sant Simon di Codroip. L’autôr, come tai altris libris che al à scrit, al dopre cun braure il so biel furlan di là da la aghe di Dograve di Sant Zorç de Richinvelde.
LA DOMANDE DAL PROTAGONIST_La storie e zire atôr a di un pinel cjatât dai doi protagoniscj, om e femine, fûr di un supermarcjât e che la femine si imponte tal volê puartâ a cjase.
»E se a lassâlu al fos stât Unabomber?» e je la domande che al fâs l’om, plui par dispiet che par altri. Chê che nas come une batude e tache però a lavorâ come un carûl tal cjâf de cubie. Il dubi planc a planc al devente pôre e po ossession che e rive a jemplâ ogni fressure intai pensîrs dai protagoniscj.
ATMOFERIS CECHOVIANIS_Lis tematichis e la atmosfere a ricuardin alc des contis russis dal votcent, al ven iniment par esempli Cechov, ca vie il sfont no je dut câs la sotane borghesie zariste ma la societât furlane di vuê. Un mont fat di capanons e di lavôr (bielis lis descrizions dai coleghis di ufici), dulà che il timp libar al è dome un vueit di jemplâ comprant robe intai centris comerciâi o cjalant la television intant che i siums si sfantin e la vite e smamìs.
Al è un mont pront a nudrîsi di pôre. La metafore e je fuarte e e rive ben a contâ la atmosfere di chêi che a son i agns dal dopo 11 di Setembar.
LIS POLEMICHIS DI CODROIP_Il libri al è chel che al veve vinçût il San Simon tal an des polemichis. Dopo vêlu let al ven di notâ come che lis critichis, almancul par chel lu inten, no fossin justis. Luchini al à scrit une storie cuntun respîr universâl che e rive a fâ rifleti sul mont di vuê. Dal pont di viste stilistic lis sieltis a son interessantis e a puartin indevant la conte cun ecuilibri tant che il letôr al reste tacât a lis pagjinis par savê ce fin che al fasarà il pinel.
UN CONSEI_Si reste ancje tal notâ che il premi nol jere stât dât ae unanimitât, ma, almancul par chest pont, o sin ancjemò te legjitimitât des labirintichis sieltis di une jurie.
Ae fin il consei al è di dismenteasi di dut chest e lei il libri pal gust di leilu; lei cence vê pôre.
Maurizio Biasizzo
CULTURE – LA FABRICHE DAI… LIBRIS. Luchini e la pôre............
Al è vignût fûr pe cjase editore Forum il romanç di Alberto Luchini Coventave vê pora?, libri che al à vinçût la edizion 2009 dal premi Sant Simon di Codroip. L’autôr, come tai altris libris che al à scrit, al dopre cun braure il so biel furlan di là da la aghe di Dograve di Sant Zorç de Richinvelde.


text:
Il so titul al è “El poder del poble. L’autoorganització veïnal dels CDR” e al è libri just par cui che al à voie di provâ a lei alc di sagjistiche par catalan e al vûl savê alc di plui in cont di un aspiet specific dal procès di autodeterminazion de Catalogne.
◆ Il volum, che al jere stât presentât a Udin inte suaze de edizion dal 2019 dal festival Suns Europe, al da cont in maniere documentade des peculiaritâts dai Comitâts di Difese de Republiche (i innomenâts CDR), che probabilmentri a son la forme di mobilitazion e di organizazion plui interessante che e je saltade fûr dopo dal referendum dal prin di Otubar dal 2017.
◆ Xavier Milian, gjornalist, storic e ativist politic de CUP – la fuarce de çampe alternative indipendentiste – al presente lis origjins, lis ativitâts e lis prospetivis di chest model di autoorganizazion dal bas, marcant cemût che a son un sogjet plurâl, inlidrisât a nivel locâl e di caratar assembleari, là che a cjatin spazi di espression e di partecipazion miârs e miârs di personis che a àn sensibilitâts politichis diferentis ma a spartissin ideis e rivendicazions di fonde in cont de justizie sociâl, dal autoguvier teritoriâl e de democrazie sostanziâl.urlane che e ten dûr e che no si rint. ❚
“El poder del poble”, la int de Catalogne che si da dongje intai CDRMarco Stolfo
Il so titul al è “El poder del poble. L’autoorganització veïnal dels CDR” e al è libri just par cui che al à voie di provâ a lei alc di sagjistiche par catalan e al vûl savê alc di plui in cont di un aspiet specific dal procès di autodeterminazion de Catalogne.


text:
29 novembre 2010
R.Esistence in Dub, prins in Europe
O soi propit in "Fieste"! I R.Esistence in Dub a àn vinçût il Premi dal Public al Liet International, il festival european de musiche pes minorancis in Europe, davuelt sabide di sere in Bretagne.
La cjançon "Fieste" e à ricevût une slavinade di vôts e o soi propit content par chest grup che al fâs une biel miscliç glocâl in musiche, coniguant sonoritâts gjamaicanis e eletronichis cun sponts de tradizion furlane, doprant la lenghe furlane pai lôr tescj!
O aprofiti par segnalâus une vecje interviste che i ai fat a DJTubet su La Patrie di Jugn dal 2009.
Bulos e vonde!
Nessun commento:
Iscriviti a: Commenti sul post (Atom)


text:
A son passâts vincjecinc agns dai 25 di Jugn dal 1991, zornade li che la assemblee slovene e à aprovât la leç costituzionâl pe atuazion dal At fondamentâl su la indipendence e su la sovranitât de Republiche di Slovenie e la Declarazion di indipendence. La dì dopo, in Place de Rivoluzion a Lubiane, il president Milan Kučan al à proclamât uficialmentri la indipendence slovene. A nivel internazionâl, il prin ricognossiment al è rivât de Cravuazie (che si è declarade indipendente tant che la Slovenie ai 25 di Jugn dal 1991) ai 26 di Jugn. Intai mês dopo, a son ladis daûr dal so esempli la Lituanie, la Gjeorgjie, la Letonie, la Estonie, la Ucraine e la Bielorussie. Te Europe ocidentâl, la prime a ricognossi la Slovenie e je stade la Islande. A metât Zenâr dal 1992, la Slovenie e je stade ricognossude da paîs de Comunitât europeane, tra chê la Italie che e à instaurât ai 17 di Zenâr i prins rapuarts diplomatics cul gnûf paîs vicinant. La Slovenie e je deventade dopo membri de Union europeane il prin di Mai dal 2004, intant che dal 2007 e fâs part de eurozone e dai 21 di Dicembar dal 2007 ancje de aree Schengen.
In chescj vincjecinc agns la Slovenie e à vivût periodis di cressite economiche fuarte, ma e à patît ancje jê i efiets de crisi globâl, paiant lis consecuencis de crisi finanziarie. Dopo cualchi an di recession, il Pil al è tornât a cressi e il tas di disocupazion a lâ jù. Al somee duncje che il periodi plui critic al sedi stât passât in maniere definitive, ancje se il guvier di Miro Cerar al reste prudent e pront a adotâ altris riformis struturâls par garantî la stabilitât des financis publichis.
Dut câs, de indipendence il prodot interni sporc (Pil, ndr) sloven al è cressût a nivel reâl dal 75%. Intal 2015 al à rivât al nivel record di 38.543.200.000 euros, ma in tiermins di Pil pro capite al valôr massim si è rivâts prime dal principi de crisi, intal 2008. In chest procès, la esportazion e je stade un dai fatôrs principâi de cressite economiche, e e va indenant a jessilu ore presint. I prodots plui espuartâts a son stâts i veicui, i prodots medisinâi e farmaceutics e i machinaris e aparecjaduris eletrics.
la maiorance de popolazion però e stime che lis cundizions di vite in slovenie a fossin miôr prime dal 1991, stant ai dâts di un scandai resint fat pal cuotidian Delo in ocasion dal XXV aniversari de indipendence. Dome il 15% dai intervistâts al à declarât di vivi miôr. Cundut di cheste valutazion pal plui negative, il 60% dal campion al à dit di jessi cetant braurôs de Slovenie. Tra lis personalitâts politichis che a vegnin colegadis cu la indipendence, al prin puest si cjate il prin president Milan Kučan, cun daûr Jože Pučnik, president de coalizion Demos (Oposizion democratiche de Slovenie) che e à vinçudis lis primis elezions democratichis che si son tignudis in Slovenie intal 1990 e duncje al à formât il prin guvier. Al tierç pont o cjatìn il prin president de assemblee France Bučar, intant che il leader de oposizion di cumò, Janez Janša, ministri de difese intal prin guvier sloven, al è al cuart puest. Al cuint puest, su la base des rispuestis dadis dai intervistâts, al è il prin prin ministri sloven Lojze Peterle.
De indipendence a son stâts cuatri i presidents de Republiche (Milan Kučan, Janez Drnovšek, Danilo Türk e Borut Pahor), intant che i guviers a son stâts ben dodis. Cundut di tantis crisis di guvier, lis mudis e rimpascj, lis primis elezions anticipadis a son stadis dome intal 2014. De declarazion di indipendence, a son stâts vot i prins ministris slovens, tra chei une sole femine, Alenka Bratušek (chei altris a son stâts, di là di Peterle, Janez Drnovšek, Andrej Bajuk, Anton Rop, Janez Janša, Borut Pahor e Miro Cerar). Tra i singui partîts, chel che al è restât plui dilunc e cence interuzion intes diviersis coalizions di guvier, al è stât il partît dai pensionâts DeSUS (dai 30 di Novembar dal 2000, ma al faseve part ancje dal cuart guvier in cjarie tra i 27 di Fevrâr dal 1997 e i 7 di Jugn dal 2000). ❚
Tjaša Gruden
SLOVENIE. Si fasin i 25 agns de indipendence: i numars di un gnûf Stât............
A son passâts vincjecinc agns dai 25 di Jugn dal 1991, zornade li che la assemblee slovene e à aprovât la leç costituzionâl pe atuazion dal At fondamentâl su la indipendence e su la sovranitât de Republiche di Slovenie e la Declarazion di indipendence. La dì dopo, in Place de Rivoluzion a Lubiane, il president Milan Kučan al à proclamât uficialmentri la indipendence slovene. A nivel internazionâl, il prin ricognossiment al è rivât de Cravuazie (che si è declarade indipendente tant che la Slovenie ai 25 di Jugn dal 1991) ai 26 di Jugn. Intai mês dopo, a son ladis daûr dal so esempli la Lituanie, la Gjeorgjie, la Letonie, la Estonie, la Ucraine e la Bielorussie. Te Europe ocidentâl, la prime a ricognossi la Slovenie e je stade la Islande. A metât Zenâr dal 1992, la Slovenie e je stade ricognossude da paîs de Comunitât europeane, tra chê la Italie che e à instaurât ai 17 di Zenâr i prins rapuarts diplomatics cul gnûf paîs vicinant. La Slovenie e je deventade dopo membri de Union europeane il prin di Mai dal 2004, intant che dal 2007 e fâs part de eurozone e dai 21 di Dicembar dal 2007 ancje de aree Schengen.


text:
La ultime opare leterarie di Ferruccio Tassin, studiôs di Visc che di agns al vuide la bataie pe difese dal lager fassist che cualchidun al volarès scancelâ ma ancje dispès leât a la memorie di bons. Luigi Faidutti in tantis conferencis par ricuardâ il predi e deputât tal Parlament di Viene, e ven presentade tant che une racuelte umoristiche di fats, episodis e personis dal Friûl imperiâl.
Noaltris o preferìn invezit catalogâle tant che libri di Storie, parcè che “Robononis – Ridi e riduzzâ ta Bassa furlana” di Ferruccio Tassin, editât di Braitan di Breçan, cul patrocini de Provincie di Udin, ancje se al è un librut di no tantis pagjinis, al conte la storie vere, chê de int, chê storie no intosseade des “pantianis” de retoriche nazionalistiche che e à fat tancj dams, massime ta chês tieris, metint un cuintri di chel altri oms e feminis che a vevin convivût in pâs par secui, prime di jessi “redents”.
Il Friûl imperiâl par sô furtune però al à spietât cuasit 50 agns di plui di chei altris teritoris concuistâts dal Ream di Italie, e probabilmentri tal 1918 cualchidun al varès spietât vulintîr ancjemò prime di lassâ l’Imperi e jessi “cjapâts cu la sclopa”. Mieç secul in plui di Imperi che al à segnât il caratar de int che si ricjate tai episodis ripuartâts dal autôr. Lampadis scletis e gjenuinis che a fasin ridi, ma ancje pensâ parcè che il libri al è lizêr e fat cun inteligjence, fasint fevelâ la int. E propit par chest Ferruccio Tassin “cence polemiche”, al precise, al à doprade la variante locâl de lenghe furlane, o miôr, de “lenga furlana”, fasint gjoldi al letôr i sunôrs dolçs dal furlan “da Bassa”.
Il libri, che al merte cirût, let e tornât a lei, al presente ancje une siore racuelte fotografiche dai protagoniscj di chês pagjinis, int che e saveve dâi cuintri cun ironie a lis dificoltâts de miserie e des vueris, tignint simpri presint che al jere di “ridi par no vaî”. ■
Christian Romanini
LA FABRICHE DAI… LIBRIS. Robononis............
La ultime opare leterarie di Ferruccio Tassin, studiôs di Visc che di agns al vuide la bataie pe difese dal lager fassist che cualchidun al volarès scancelâ ma ancje dispès leât a la memorie di bons. Luigi Faidutti in tantis conferencis par ricuardâ il predi e deputât tal Parlament di Viene, e ven presentade tant che une racuelte umoristiche di fats, episodis e personis dal Friûl imperiâl.


text:
Pieri i benandant
di Meri Paoloni
Cheste biele publicazion e ufrìs un contribût gnûf e impuartant pe leterature furlane par fruts.
Lis contis, scritis cuntun furlan net e sclet, a fevelin di cuatri des figuris principâls de nestre mitologjie e a son acompagnadis di dissens movimentâts e detaiâts. Al è Nono Pieri a contâ ae gneçute Luzie lis impresis apassionantis dai Benandants, dai spirts dai muarts, dai Krampus e dal Orcolat
Il librut al è indreçât a fruts dai 8 ai 11 agns.
- Autore
- Meri Paoloni
- Illustratore
- Claudia Licen
- Rilegatura
- Cartonato
- Pagine
- 48
- Isbn
- 978-88-7772-340-6
- Formato
- cm 16,8×22


text:
A son passâts 60 agns de nassite di “Friuli nel Mondo”, e bielzà dal non par talian une contradizion mi salte fûr, ma no sarà ni la prime ni la ultime.
Ma, par no semeâ simpri bastian contrari, o scomenci dal fâ fieste pai nestris Fogolârs sparniçâts in ducj i continents, cul auguri ai nestris emigrants di podê cjatâ simpri un lûc par no dismenteâ la Patrie, dulà podê fevelâ par furlan e ancje cerçâ un bon tai e un toc di formadi e salam.
Cualchidun al tacarà a dî che e je une vision arcaiche, che nissun al va vie plui cu la valîs di carton peade cul spali, che vuê a partissin i laureâts cul computer, e vie indenant. Veretât di sigûr, ma o crôt che cheste modernitât, cheste globalizazion, ancje inte emigrazion, no cambii la fonde dal rapuart tra furlans tal forest.
Ce cirial, e ce aial cirût, in plui di mieç secul, il nestri furlan lontan di cjase?
Di no sintîsi taiât fûr, di rivâ a mantignî un leam salt cu la sô tiere, no dome cu la famee o i parincj, ma cu la idee gjenerâl dal Friûl. Che e sedi la musiche o il bal, lis barzaletis o lis contis pai frutins, la prime robe e jere “no dismenteâ”.
Si pues capî alore cemût che, in ducj chei agns, soredut tra i prins dal dopovuere, i imprescj puartâts indenant dal Ent a sedin stâts chei che o podìn clamâ di intrateniment, un visâsi di ce che si veve lassât indaûr.
Dopo dai prins segnâi, cuant che il rivâ a tornâ in Friûl al someave simpri di plui un sumiâsi alc che nol sarès sucedût, si veve di scomençâ a pensâ aes gjenerazions dal doman, a chei furlans cuntune altre citadinance.
Lis vilotis no jerin plui avonde par cui che al scoltave une altre musiche, che al viveve une esperience divierse dai siei vons, ma che tal cûr, no dome al restave furlan, ma al domandave simpri di plui di cognossi la sô tiere, no dome come che e jere une volte, ma tal dì di vuê.
Alore, vie cun cunvignis, vie a cirî di trasformâ i nestri fogolârs in tantis sucursâls comerciâls, a strenzi acuardis cun altris associazions pal ben dal Made in Italy: ducj ambassadôrs de gnove economie.
Forsit no jere pardabon cheste la istance.
La domande e tocjave invezit la voie di cognossi la realtât dal gnûf Friûl, di jessi pardabon jenfri la sô storie e culture, di savê alc de sô identitât divierse di chê taliane. Invezit si à sburtât viers une omologazion cun chês altris comunitâts, pierdint tai agns un tic di chê muse sclete e furlane che a vevin i nestris fogolârs.
In sumis, tantis “Litte Italy” cun tricolôrs e onorevui, mancul impuartance a chel pinsîr di “diaspore” che al dovarès jessi simpri presint cuant che si fevele de nestre emigrazion.
Une peraule, diaspore, che nus met dongje a ebreus, armens, a ducj chei altris popui che le àn provade tai secui.
Une vore di patiments, ma ancje la cussience che o podìn doprâ chel non, propit parcè o sin un popul.
Une peraule che si à di tornâ a sintî tai nestris fogolârs tal mont. ❚
Dree Valcic
I fogolârs a son furlans ancje se a fasin 60 agns............
A son passâts 60 agns de nassite di “Friuli nel Mondo”, e bielzà dal non par talian une contradizion mi salte fûr, ma no sarà ni la prime ni la ultime.